*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Zemes kadastrālās uzmērīšanas noteikumi**

Izdoti saskaņā ar

Nekustamā īpašuma valsts kadastra likuma

22. panta 1., 2., 3., 4. un 7. punktu

**1. Vispārīgie jautājumi**

1. Noteikumi nosaka:

1.1. dokumentus, kādus [Nekustamā īpašuma valsts kadastra likuma](http://likumi.lv/ta/id/124247-nekustama-ipasuma-valsts-kadastra-likums) [24. panta](http://likumi.lv/ta/id/124247-nekustama-ipasuma-valsts-kadastra-likums#p24) pirmajā un otrajā daļā minētās personas iesniedz Valsts zemes dienestā, lai uzsāktu nekustamā īpašuma objekta – zemes vienības vai zemes vienības daļas – noteikšanas procesu;

1.2. Valsts zemes dienesta rīcībā esošo dokumentu izmantošanu;

1.3. nekustamā īpašuma objekta – zemes vienības vai zemes vienības daļas – kadastrālās uzmērīšanas kārtību (tai skaitā zemes vienībai vai zemes vienības daļai, kuras noteikšanu ierosinājusi pašvaldība), raksturojošos datus, mērījumu precizitāti, mērījumu pieļaujamo nesaisti, kadastrālās uzmērīšanas dokumentu saturu, kā arī saskaņošanas kārtību un apjomu;

1.4. nekustamā īpašuma objekta apgrūtinājuma robežas iezīmēšanu un platības aprēķināšanu zemes kadastrālās uzmērīšanas dokumentos;

1.5. kadastrālās uzmērīšanas datu un dokumentu labošanas kārtību.

2. Noteikumos lietotie termini:

2.1. ceļa ass līnija – simetrijas ass līnija (viduslīnija) starp ceļa klātnes šķautnēm;

2.2. ceļa klātne – josla starp ceļa klātnes šķautnēm, kas ietver ceļa brauktuvi un nomali;

2.3. ceļa klātnes šķautne – ceļa klātnes un nogāzes virsmas krustojuma līnija;

2.4. ceļš – jebkura satiksmei izbūvēta teritorija;

2.5. eksplikācija – zemes vienības platību sadalījums pa zemes lietošanas veidiem;

2.6. instrumentāli uzmērīta robeža – brīvā koordinātu sistēmā, vietējā koordinātu sistēmā vai Latvijas 1992. gada ģeodēziskajā koordinātu sistēmā, kas izteikta kā Merkatora transversālās projekcijas plaknes koordinātas (turpmāk – LKS-92 TM), uzmērīta robeža;

2.7. ierādīta robeža – ar grafiskām metodēm apvidū noteikta robeža, izmantojot grafiskās projektēšanas materiālos veiktos attāluma mērījumus līdz situācijas elementiem. Ierādītās robežas precizitāti ierobežo līniju garumu un leņķu grafiskās noteikšanas, kā arī lauku mērījumu noteiktība;

2.8. kamerālie darbi – darbi, kas saistīti ar kartogrāfiskā materiāla sagatavošanu, tai skaitā apstrādājot apvidū iegūto informāciju un materiālus;

2.9. kartogrāfiskais materiāls – vizuāli uztveramā formā, konkrētā mērogā sagatavots plāns, karte vai cita informācija;

2.10. komersants – komercsabiedrība, kas nodarbina vismaz vienu mērnieku, vai individuālais komersants, kas ir mērnieks vai nodarbina vismaz vienu mērnieku;

2.11. kupica – ap robežzīmi izveidots aprakums;

[2.12](http://likumi.lv/doc.php?id=243225#p2.12). mērījumu abriss– dokuments, kas satur informāciju par kadastrālās uzmērīšanas laikā apvidū veiktiem mērījumiem un robežpunktu piesaistēm līdz pastāvīgiem situācijas elementiem;

2.13. mērnieks – zemes kadastrālajā uzmērīšanā sertificēta persona, kurai ir derīgs sertifikāts;

2.14. nenostiprināts robežpunkts – uzmērīts vai analītiski noteikts un kartogrāfiskā materiālā attēlots, bet ar robežzīmi apvidū nenostiprināms robežas punkts;

2.15. pagaidu robežzīme – šajos noteikumos noteiktajos gadījumos uz noteiktu laiku ierīkota robežzīme;

2.16. pierobežnieks – kadastra subjekts, kuram piederošās zemes vienības robežposms vai robežpunkts ir kopīgs (robežojas) ar kadastrāli uzmērāmo zemes vienību;

2.17. robeža – apvidū noteikta vai kartogrāfiskajā materiālā attēlota līnija, kas atdala vienu zemes vienību no citām zemes vienībām, un sastāv no atsevišķiem robežposmiem;

2.18. projektēta robeža – zemes ierīcības projektā, detālplānojumā vai citā zemes vienības robežas projektēšanas dokumentā attēlota projektēta līnija;

2.19. robežas neatbilstība – neatbilstoša vai pretrunīga informācija par robežas novietojumu zemes robežu plānā vai robežpunktu koordinātu sarakstā;

2.20. robežposms – līnija starp diviem robežpunktiem;

2.21. robežpunkts – uz robežas noteikts robežas punkts apvidū, kas attēlojams kartogrāfiskajā materiālā;

2.22. robežstiga – mežos un ar krūmiem aizaugušā apvidū ierīkota stiga starp robežzīmēm;

2.23. robežzīme – robežpunkta pastāvīgs nostiprinājums apvidū;

2.24. robežpunkta piesaistes abriss – robežpunkta novietojuma shematisks attēlojums ar attāluma pierakstu līdz pastāvīgiem situācijas elementiem vai koordinātu pierakstu pastāvīgiem situācijas elementiem, norādot virzienu uz blakus esošiem robežpunktiem;

2.25. situācijas elements – pastāvīgs objekts, kas atrodas apvidū (piemēram, koks, elektrolīnijas stabs);

2.26. strīda robežpunkts – mērnieka noteikts, atjaunots vai mērnieka atzīts apvidū esošs robežpunkts, kura atrašanās vietai apvidū nepiekrīt ierosinātājs vai pierobežnieks;

2.27. strīda robežposms – mērnieka noteikts, atjaunots vai mērnieka atzīts apvidū esošs robežposms, kura atrašanās vietai apvidū nepiekrīt ierosinātājs vai pierobežnieks.

3. Mērnieks var veikt zemes kadastrālās uzmērīšanas darbus kā komersanta nodarbinātā persona, individuālais komersants vai saimnieciskās darbības veicējs. Komersants un mērnieks sadarbojas ar Valsts zemes dienestu, pamatojoties uz noslēgtu rakstisku vienošanos.

4. Zemes kadastrālo uzmērīšanu ierosina [Nekustamā īpašuma valsts kadastra likuma](http://likumi.lv/ta/id/124247-nekustama-ipasuma-valsts-kadastra-likums) [24. pantā](http://likumi.lv/ta/id/124247-nekustama-ipasuma-valsts-kadastra-likums#p24) minētā persona (turpmāk – ierosinātājs).

5. Mērnieks zemes robežu noteikšanu veic atbilstoši robežas noteikšanas tiesiskā pamatojuma dokumentiem.

6. Zemes kadastrālā uzmērīšana ietver šādus apvidus un kamerālos darbus:

6.1. nepieciešamās informācijas pieprasīšanu un saņemšanu;

6.2. šajos noteikumos noteikto personu uzaicināšanu;

6.3. uzmērīšanas tīkla ierīkošanu;

6.4. robežas izvērtēšanu un atjaunošanu;

6.5. robežas noteikšanu un ierīkošanu apvidū;

6.6. robežzīmes likvidēšanu vai robežzīmes likvidēšanas pārbaudi;

6.7. robežas un situācijas elementu uzmērīšanu apvidū;

6.8. platību aprēķināšanu;

6.9. zemes robežu plāna, zemes vienības daļas robežu plāna, situācijas plāna, apgrūtinājumu plāna (turpmāk kopā – plāns), atmežojamās meža zemes izvietojuma plāna sagatavošanu un saskaņošanu;

6.10. zemes kadastrālās uzmērīšanas dokumentu sagatavošanu un iesniegšanu Valsts zemes dienesta teritoriālajā struktūrvienībā.

7. Zemes kadastrālās uzmērīšanas darbus mērnieks veic tādā apjomā, kas nepieciešams ierosinātāja pasūtījuma izpildei.

8. Zemes kadastrālās uzmērīšanas darbus apvidū zemes vienību sadales, apvienošanas, robežu pārkārtošanas vai robežu neatbilstības novēršanā var veikt atsevišķos robežposmos vai robežpunktā. Pārējā daļā, kurā zemes kadastrālās uzmērīšanas darbus apvidū neveic, informāciju pārzīmē vai pārraksta, tai skaitā par zemes vienības robežu.

9. Zemes vienībai, kurai iepriekš apvidū noteikta robeža, var veikt:

9.1. robežas (arī atsevišķa robežposma vai robežpunkta) izvērtēšanu un atjaunošanu;

9.2. situācijas plāna sagatavošanu, aktualizējot informāciju par situācijas elementiem un zemes lietošanas veidiem;

9.3. apgrūtinājumu plāna sagatavošanu, aktualizējot informāciju par apgrūtinājumiem, vai informācijas par apgrūtinājumu neesību sagatavošanu;

9.4. zemes vienības zemes robežu plāna sagatavošanu pēc robežas (arī atsevišķa robežposma vai robežpunkta) uzmērīšanas un robežas izvērtēšanas un atjaunošanas, tai skaitā arī pēc robežas neatbilstības novēršanas;

9.5. zemes vienības zemes robežu plāna, situācijas plāna vai apgrūtinājumu plāna kamerālo pārzīmēšanu.

10. Zemes kadastrālo uzmērīšanu veic LKS-92 TM.

11. Pēc zemes kadastrālās uzmērīšanas datu reģistrācijas Nekustamā īpašuma valsts kadastra informācijas sistēmā (turpmāk – Kadastra informācijas sistēma) mērnieks atbilstoši veikto darbu saturam izsniedz ierosinātājam sagatavoto plānu (oriģinālu), robežas apsekošanas aktu, robežas atjaunošanas aktu, robežas neatbilstības novēršanas aktu un robežas noteikšanas aktu (apliecinātas kopijas).

12. Aktualizējot situācijas plānu vai apgrūtinājumu plānu zemes vienībai, kuras robežas ir ierādītas, uzmērītas vietējā vai brīvā koordinātu sistēmā vai noteiktas LKS-92 TM, izmantojot ortofotokarti, zemes vienības robežas situāciju vai apgrūtinājumus plānā attēlo, izmantojot zemes robežu plānā attēlotās robežas. Zemes vienības kopplatību norāda atbilstoši zemes vienības robežu plānā noteiktajai platībai. Situācijas vai apgrūtinājumu plāna titullapā izdara atzīmi "Zemes vienības platība tiks precizēta pēc zemes vienības robežu kadastrālās uzmērīšanas".

13. Katrai zemes vienībai sagatavo zemes robežu plānu, situācijas plānu un apgrūtinājumu plānu kā atsevišķus dokumentus.

14. Pirms zemes robežu plāna sagatavošanas, mērnieks novērš robežu neatbilstību, izņemot, ja plānu pārzīmē kamerāli. Situācijas plānu un apgrūtinājumu plānu sagatavo vienmēr, ja sagatavo zemes robežu plānu, izņemot kamerālo pārzīmēšanu.

15. Plāns ir elektronisks dokuments, kas sastāv no titullapas A4 formātā un grafiskā attēlojuma, kas izvietots vienā A4, A3, A2, A1 vai A0 formāta lapā. Plānu sagatavo, pamatojoties uz zemes kadastrālajā uzmērīšanā iegūtajiem tehniskajiem datiem. Ja plāna grafisko daļu nav iespējams sagatavot uz vienas lapas, grafisko attēlojumu izvieto uz vairākām lapām, norādot lapu izvietojuma shēmu un sagatavo vienu kopēju titullapu, kurā norāda lapu skaitu. Ja šajos noteikumos noteiktā kārtībā dokuments sagatavots uz vairākām lapām, tā lapas numurē.

16. Plānā grafisko attēlojumu veido pēc zemes kadastrālajā uzmērīšanā iegūto punktu koordinātām mērogos 1:250, 1:500, 1:1000, 1:2000, 1:5000 vai 1:10000.

17. Situācijas plāna un apgrūtinājumu plāna mērogs sakrīt ar zemes robežu plāna mērogu.

18. Pieņemot pasūtījumu zemes kadastrālās uzmērīšanas darbu izpildei un izpildot zemes kadastrālās uzmērīšanas darbus, mērnieks pārliecinās par ierosinātāja un pierobežnieka identitāti.

19. Ja ierosinātāju vai pierobežnieku pārstāv pilnvarota persona, mērnieks pārliecinās par tās pilnvarojumu, kura oriģināls vai atvasinājums iesniedzams mērniekam. Pilnvarojumu apliecina:

19.1. ja pilnvaras devējs ir fiziska persona, – notariāli vai bāriņtiesas apliecināta pilnvara;

19.2. ja pilnvaras devējs ir juridiska persona vai institūcija, – rakstiska pilnvara vai dokuments, kas apliecina amatpersonas tiesības bez īpaša pilnvarojuma pārstāvēt attiecīgo juridisko personu vai institūciju, izņemot šo noteikumu [20. punktā](http://likumi.lv/doc.php?id=243225#p16.1) minēto gadījumu.

20. Zemes īpašnieka – juridiskas personas vai institūcijas – pilnvarotā persona, ierosinot Kadastra informācijas sistēmā reģistrētu un zemesgrāmatā ierakstītu zemes vienību sadali vai apvienošanu viena nekustamā īpašuma sastāvā, iesniedz normatīvajos aktos noteiktā kārtībā apliecinātu pilnvaru.

21. Ja mērnieks nevar uzsākt vai turpināt zemes kadastrālās uzmērīšanas darbus ierosinātāja darbības vai bezdarbības dēļ, mērnieks darbus pārtrauc un informāciju par to nosūta ierosinātājam un pierobežniekam, ja viņš to ir pieprasījis.

22. Mērnieka iesākto darbu var pabeigt cits mērnieks. Mērnieks, kurš pārņēmis zemes kadastrālās uzmērīšanas darbus, atbild par tiem kopumā. Pārņemot zemes kadastrālās uzmērīšanas darbus, mērnieks sagatavo apliecinājumu par darbu pārņemšanu, kas saskaņots ar ierosinātāju, un to ievieto elektroniskajā zemes kadastrālās uzmērīšanas lietā.

23. Ja uzmērāmā zemes vienība robežojas ar demarķēto valsts robežu vai valsts robežas joslas robežu:

23.1. Latvijas Ģeotelpiskās informācijas aģentūra, pamatojoties uz mērnieka pieprasījumu, kuram pievienots ierosinātāja mērniekam iesniegtais iesniegums un līgums vai līgumam pievienotā tehniskā specifikācija (darba uzdevums), izsniedz tās rīcībā esošajos valsts robežas demarkācijas dokumentos iekļauto informāciju un datus (valsts robežas demarkācijas karti, valsts robežas aprakstu, valsts robežzīmju koordinātu katalogus papīra formā vai digitālā formā);

23.2. mērnieks robežas priekšizpētes, robežu apsekošanas un robežu noteikšanas darbu ietvaros elektroniski iesniedz Latvijas Ģeotelpiskās informācijas aģentūrā saskaņošanai šo noteikumu 264.1.3., 264.1.4., 264.1.5., 264.1.6., 264.1.11. un 264.2.1. apakšpunktā minētos dokumentus un datnes par uzmērīšanas darbu laikā apvidū uzmērītajiem esošajiem valsts robežas joslas robežpunktiem un ar valsts robežu saistītajiem apvidus situācijas elementiem (ūdensteces krasta krotes līniju vai krasta līniju, ja valsts robeža noteikta pa ūdensteces vidu vai virzīta pa ūdensteci, valsts robežzīmi), kā arī mērnieka noteikto un uzmērīto valsts robežas un valsts robežas joslas robežas vietas attēlojumu. Šo noteikumu [264.2](http://likumi.lv/doc.php?id=243225#p263.2).[1.](http://likumi.lv/doc.php?id=243225#p1) apakšpunktā minētajā datnē attēlo valsts robežlīnijas robežzīmes ar robežpunktu apzīmējumu, numura vietā piesaistot lielos burtus "VRZ", situācijas elementus, pa kuriem noteikta valsts robežlīnija, tai skaitā ūdensteces krasta krotes līniju vai krasta līniju, un noteikto valsts robežas joslas robežu. Latvijas Ģeotelpiskās informācijas aģentūra 10 darbdienu laikā sniedz atzinumu par mērnieka noteiktās valsts robežas un valsts robežas joslas robežas atrašanās vietu attiecībā pret valsts robežas demarkācijas dokumentos attēloto vai noteikto valsts robežu;

23.3. mērnieks elektroniskajā zemes kadastrālās uzmērīšanas lietā ievieto šo noteikumu 23.2. apakšpunktā minēto Latvijas Ģeotelpiskās informācijas aģentūras atzinumu un šo noteikumu [264.2](http://likumi.lv/doc.php?id=243225#p263.2).[1.](http://likumi.lv/doc.php?id=243225#p1) apakšpunktā minētajā datnē attēlo valsts robežlīnijas robežzīmes ar robežpunktu apzīmējumu, numura vietā piesaistot lielos burtus "VRZ", situācijas elementus, pa kuriem noteikta valsts robeža (tai skaitā ūdensteces krasta krotes līniju vai krasta līniju), un noteikto valsts robežas joslas robežu;

23.4. pirms zemes kadastrālās uzmērīšanas datu aktualizācijas Kadastra informācijas sistēmā Valsts zemes dienesta teritoriālā struktūrvienība nosūta Latvijas Ģeotelpiskās informācijas aģentūrai saskaņošanai mērnieka iesniegto elektronisko zemes kadastrālās uzmērīšanas lietu un šo noteikumu 264.2.8. apakšpunktā minēto speciāli sakārtoto robežu datni. Latvijas Ģeotelpiskās informācijas aģentūra piecu darbdienu laikā sniedz atzinumu par zemes kadastrālās uzmērīšanas dokumentos mērnieka noteiktās valsts robežas un valsts robežas joslas robežas atrašanās vietu attiecībā pret valsts robežas demarkācijas dokumentos attēloto vai noteikto valsts robežu. Zemes kadastrālās uzmērīšanas datus Kadastra informācijas sistēmā aktualizē, ja ir saņemts minētais Latvijas Ģeotelpiskās informācijas aģentūras atzinums par atbilstību.

**2. Zemes kadastrālai uzmērīšanai nepieciešamās informācijas pieprasīšana un saņemšana**

24. Zemes kadastrālai uzmērīšanai nepieciešamo informāciju mērnieks vai komersants pieprasa un saņem no:

24.1. ierosinātāja;

24.2. Valsts zemes dienesta;

24.3. Latvijas Ģeotelpiskās informācijas aģentūras;

24.4. vietējās pašvaldības;

24.5. inženiertīkla īpašnieka (turētāja).

25. Ierosinātājs mērniekam vai komersantam iesniedz:

25.1. iesniegumu, līguma vai līgumam pievienotās tehniskās specifikācijas (darba uzdevuma) oriģinālu vai atvasinājumu par konkrēti veicamajiem zemes kadastrālās uzmērīšanas darbiem;

25.2. vienu no šādiem robežas noteikšanas tiesiskā pamatojuma dokumentiem:

25.2.1. zemes ierīcības projektu un vietējās pašvaldības lēmumu par zemes ierīcības projekta apstiprināšanu;

25.2.2. detālplānojumu un vietējās pašvaldības lēmumu par detālplānojuma apstiprināšanu;

25.2.3. vietējās pašvaldības lēmumu par zemes vienību apvienošanu;

25.2.[4.](http://likumi.lv/doc.php?id=243225#piel4) tiesas nolēmuma norakstu, kas paredz izmaiņas zemes robežā, un grafisko pielikumu, kurā attēlotas tiesas nolēmumā noteiktā zemes projektētā robeža;

25.3. zemes vienības daļas robežas noteikšanai zemes robežu plāna atvasinājumu ar tajā attēlotām zemes vienības daļas robežām vai citu kartogrāfisko materiālu.

26. Papildus šo noteikumu [25. punktā](http://likumi.lv/doc.php?id=243225#p19) minētajiem dokumentiem pēc pieprasījuma ierosinātājs mērniekam vai komersantam iesniedz:

26.1. būves kadastrālās uzmērīšanas lietu;

26.2. informāciju no Meža valsts reģistra;

26.3. dokumentu par apgrūtinājuma noteikšanu;

26.4. dokumentu par apgrūtinājuma izbeigšanu;

26.5. topogrāfisko plānu;

26.6. ierosinātāja apliecinājumu par uzmērāmajā teritorijā esošajiem inženiertīkliem, ja tādi ir;

26.7. citus pasūtījuma izpildei nepieciešamos dokumentus.

27. Uzsākot zemes kadastrālo uzmērīšanu, mērnieks vai komersants no Valsts zemes dienesta saņem šādu kadastra informāciju standartizētā formā:

[27.1](http://likumi.lv/doc.php?id=243225#n22.1). Kadastra informācijas sistēmas datus, kas kombinēti šādās kadastra datu grupās (informācijas blokos):

27.1.1. par uzmērāmo zemes vienību vai zemes vienības daļu (turpmāk – uzmērāmais objekts):

27.1.1.1. kadastra objekta identifikators;

27.1.1.2. nekustamā īpašuma pamatdati;

27.1.1.3. nekustamā īpašuma tiesību nostiprinājums;

27.1.1.4. dati par nekustamā īpašuma piederību un nomniekiem;

27.1.1.5. informācija no zemes vienības pamatdatiem;

27.1.1.6. zemes vienības daļas pamatdati;

27.1.1.7. zemes vienības, zemes vienības daļas nekustamā īpašuma lietošanas mērķi;

27.1.1.8. nekustamā īpašuma objekta apgrūtinājumi;

27.1.1.9. informācija no būves pamatdatiem;

27.1.1.10. zemes vienības, zemes vienības daļas kadastrālā uzmērīšana;

27.1.1.11. plānotā zemes vienība;

27.1.1.12. kadastra kartes telpiskie dati;

27.1.2. par robežojošām zemes vienībām:

27.1.2.1. kadastra objekta identifikators;

27.1.2.2. nekustamā īpašuma tiesību nostiprinājums;

27.1.2.3. dati par nekustamā īpašuma piederību un nomniekiem;

27.1.2.4. informācija no zemes vienības pamatdatiem;

27.1.2.5. nekustamā īpašuma objekta apgrūtinājumi;

27.1.2.6. zemes vienības, zemes vienības daļas kadastrālā uzmērīšana;

27.1.2.7. kadastra kartes telpiskie dati;

27.2. Valsts pārvaldes pakalpojumu portāla www.latvija.lv Pakalpojumu katalogā ievietotajā informācijā par Valsts zemes dienesta sniegtajiem pakalpojumiem (turpmāk – pakalpojuma apraksts) noteiktos Valsts zemes dienesta arhīva dokumentus par uzmērāmo objektu un par robežojošām zemes vienībām un zemes vienības daļām.

28. Mērniekam vai komersantam ir tiesības nepieprasīt šo noteikumu 27.1.2. apakšpunktā minēto informāciju un šo noteikumu [27.2](http://likumi.lv/doc.php?id=243225#n22.2). apakšpunktā minētos dokumentus, ja ir paredzēta apgrūtinājumu vai situācijas plāna aktualizācija vai zemes robežu plāna, situācijas plāna un apgrūtinājumu plāna kamerālā pārzīmēšana, kā arī, ja uzmērāmās zemes vienības daļas robeža nesakrīt ar zemes vienības robežu vai tiks sagatavots atmežojamās meža zemes izvietojuma plāns.

29. Pakalpojuma aprakstā noteikta kārtība, kādā mērnieks vai komersants pieprasa kadastra informāciju, kā arī veids un risinājums, kādā Valsts zemes dienests izsniedz kadastra informāciju.

30. Ja mērnieks šo noteikumu 27. punktā noteikto kadastra informāciju Valsts zemes dienestam pieprasa:

30.1. par tādu zemes vienību, kurā atbilstoši Kadastra informācijas sistēmas datiem atrodas zemes vienības daļa, Valsts zemes dienests šo noteikumu 27. punktā noteikto informāciju sniedz arī par zemes vienības daļu;

30.2. par zemes vienības daļu, Valsts zemes dienests šo noteikumu 27. punktā noteikto informāciju sniedz arī par zemes vienību, kurā atrodas zemes vienības daļa.

31. Valsts zemes dienests mērniekam vai komersantam sniedz šajos noteikumos neminētu informāciju, ja tā mērniekam nepieciešama šo noteikumu prasību izpildei. Šajā punktā minēto informāciju mērnieks vai komersants pieprasa un Valsts zemes dienests sniedz pakalpojuma aprakstā noteiktā kārtībā.

32. Valsts zemes dienests mērniekam vai komersantam nodrošina iespēju iepazīties ar arhīvā glabātajiem zemes kadastrālās uzmērīšanas dokumentiem par uzmērāmo objektu, ar to robežojošām zemes vienībām un citām zemes vienībām, ja tas nepieciešams šo noteikumu prasību izpildei, kā arī fotoplāniem, zemes ierīcības projektiem, vietējās pašvaldības teritorijas plānojuma dokumentiem.

33. Mērnieks vai komersants Valsts zemes dienestā pieprasa plānotās (projektētās) zemes vienības vai zemes vienības daļas kadastra apzīmējumu, ja tā nav reģistrēta Kadastra informācijas sistēmā.

34. Kadastra informācija derīga divus gadus no tās sagatavošanas dienas.

35. Pēc šo noteikumu [34. punktā](http://likumi.lv/doc.php?id=243225#p29) minētā termiņa mērnieks vai komersants atkārtoti pieprasa šo noteikumu [27. punktā](http://likumi.lv/doc.php?id=243225#p22) minēto kadastra informāciju. Ja informācija par uzmērāmo zemes vienību ir mainījusies (piemēram, situācija, apgrūtinājumi, pierobežnieki), mērnieks sagatavo jaunus vai precizē sagatavotos zemes kadastrālās uzmērīšanas dokumentus.

36. Informāciju par valsts un vietējā ģeodēziskā tīkla punktiem mērnieks vai komersants saņem atbilstoši normatīvajiem aktiem ģeodēziskās atskaites sistēmas un vietējā ģeodēziskā tīkla informācijas aprites jomā.

37. Vietējā pašvaldība pēc mērnieka vai komersanta pieprasījuma izsniedz:

37.1. teritorijas plānošanas dokumentu informāciju normatīvajos aktos noteiktajā kārtībā;

[37.2](http://likumi.lv/doc.php?id=243225#n32.2). zemes ierīcības projekta grafisko daļu;

37.3. atbilstoši savai kompetencei uzturēto augstas detalizācijas topogrāfisko informāciju;

37.4. informāciju par apgrūtinājumu izraisošo objektu izvietojumu.

38. Inženiertīklu īpašnieki (turētāji) pēc mērnieka vai komersanta pieprasījuma izsniedz to rīcībā esošos digitālos datus un arhīva materiālus par virszemes un apakšzemes inženiertīkliem digitālā formā vektordatu formātā LKS-92 TM vai, ja nav pieejami vektordati, kartogrāfisko materiālu papīra formā.

**3. Personu uzaicināšana**

39. Mērnieks, pamatojoties uz kadastra informāciju, uzaicina ierosinātāju un pierobežnieku šajos noteikumos noteiktajos gadījumos piedalīties zemes kadastrālās uzmērīšanas darbos apvidū.

40. Šo noteikumu 39. punktā neminētās personas mērnieks uzaicina, ja šo personu īpašumā, tiesiskajā valdījumā vai lietojumā esošās zemes vienības robeža ietekmē uzmērāmās zemes vienības robežas novietojumu vai robežas neatbilstības risinājumu. Minētai personai ir pierobežnieka tiesības un pienākumi.

41. Uz zemes kadastrālās uzmērīšanas darbiem mērnieks personas uzaicina ar rakstveida uzaicinājuma vēstuli, kurā norāda uzaicinātās personas zemes vienības kadastra apzīmējumu, adresi, ja tāda ir, nekustamā īpašuma nosaukumu, ja tāds ir, zemes kadastrālās uzmērīšanas darbu datumu, pulksteņa laiku, ierašanās vietu, mērnieka kontakttālruni un neierašanās sekas, kā arī šo noteikumu 62. punktā norādīto informāciju, ja tāda ir konstatēta. Uzaicinājuma vēstuli izsniedz, to nosūtot uz oficiālo elektronisko adresi vai piegādājot uz deklarētās dzīvesvietas adresi (fiziskai personai), vai juridisko adresi (juridiskai personai). Adresātiem Latvijas teritorijā uzaicinājuma vēstuli nosūta vismaz 14 kalendāra dienas, bet ārpus Latvijas teritorijas – vismaz 21 kalendāra dienu pirms darbu uzsākšanas;

42. Personu var uzaicināt mutiski. Ja mutiski uzaicinātā persona (kopīpašuma gadījumā – visi kopīpašnieki) uz zemes kadastrālās uzmērīšanas darbiem apvidū neierodas, mērnieks darbus organizē atkārtoti, uzaicinot ar uzaicinājuma vēstuli.

43. Ja uz zemes vienības esošās daudzdzīvokļu dzīvojamās mājas dzīvokļu skaits pārsniedz 10, daudzdzīvokļu dzīvojamās mājas dzīvokļu īpašniekus var uzaicināt ar uzaicinājuma paziņojumu (šo noteikumu [1. pielikums](http://likumi.lv/doc.php?id=243225#piel3)), izņemot valsts iestādes Oficiālās elektroniskās adreses likuma izpratnē. Uzaicinājuma paziņojumu izliek redzamā vietā pie dzīvojamās mājas ieejas durvīm vai ziņojumiem paredzētajā vietā ne vēlāk kā septiņas kalendāra dienas pirms darbu uzsākšanas. Ja neviens daudzdzīvokļu dzīvojamās mājas dzīvokļa īpašnieks neierodas uz zemes kadastrālās uzmērīšanas darbiem, mērnieks nosūta uzaicinājuma vēstuli visiem daudzdzīvokļu dzīvojamās mājas dzīvokļu īpašniekiem.

44. Uzaicināšanā mērnieks ievēro šādus nosacījumus:

44.1. pirms uzaicināšanas mērnieks saskaņo ar ierosinātāju datumu, pulksteņa laiku un ierašanās vietu zemes kadastrālās uzmērīšanas darbu veikšanai apvidū;

44.2. kopīpašuma tiesību gadījumā uz zemes kadastrālās uzmērīšanas darbiem apvidū uzaicina visus kopīpašniekus;

44.3. ja mērniekam ir iesniegta pilnvara, tai skaitā, ja kopīpašnieki pilnvarojuši vienu kopīpašnieku, mērnieks uzaicina pilnvaroto personu;

44.4. ja normatīvajā aktā ir noteikts valsts īpašuma turētājs (pārvaldītājs), mērnieks uzaicina valsts īpašuma turētāju (pārvaldītāju).

45. Pierobežnieku uzaicina uz robežu apsekošanu, atjaunošanu. Pierobežnieku uzaicina uz robežu noteikšanu, ja uz kopējā robežposma ierīko jaunu robežzīmi.

46. Personu uz kadastrālās uzmērīšanas darbiem neuzaicina, ja:

46.1. īpašnieks, tiesiskais valdītājs vai lietotājs ir miris. Šajā gadījumā sagatavojamā aktā norāda "Persona mirusi";

46.2. mērniekam nav zināma personas oficiālā elektroniskā adrese, deklarētās dzīvesvietas adrese vai juridiskā adrese. Šajā gadījumā dokumentos, kur tas nepieciešams, norāda "Personas adrese nav zināma".

47. Mērnieks pārceļ zemes kadastrālās uzmērīšanas darbus apvidū uzaicinātajai personai ne vēlāk kā divas nedēļas pēc uzaicinājumā norādītā datuma, ja uzaicinātā persona to lūgusi vismaz trīs dienas pirms minētā datuma.

48. Zemes kadastrālās uzmērīšanas darbus apvidū veic bez uzaicināto personu klātbūtnes (izņemot vismaz vienu ierosinātāju), ja tās bija uzaicinātas šo noteikumu 41. punktā noteiktā kārtībā, bet uz darbiem apvidū nav ieradušās.

49. Zemes kadastrālās uzmērīšanas darbus apvidū neveic, ja ierosinātāji uzaicināti šo noteikumu 41. punktā noteiktā kārtībā, bet uz darbiem apvidū nav ieradies vismaz viens ierosinātājs. Mērnieks informāciju par darbu pārtraukšanu nosūta ierosinātājiem.

**4. Robežas izvērtēšana un atjaunošana**

**4.1. Robežas izvērtēšanas un atjaunošanas vispārīgie jautājumi**

50. Robežu izvērtēšana un atjaunošana ir mērnieka veiktie darbi, lai noskaidrotu robežas stāvokļa atbilstību šajos noteikumos noteiktajām prasībām, izvērtējot zemes kadastrālās uzmērīšanas dokumentus, apsekojot zemes robežu un veicot mērījumus apvidū, kā arī, ja nepieciešams, atjaunojot robežu un novēršot konstatētās robežu neatbilstības.

51. Robežas izvērtēšanas un atjaunošanas process ietver šādus secīgus darbus:

51.1. robežas priekšizpēti;

51.2. robežas apsekošanu;

51.3. robežas atjaunošanu, ja tāda ir nepieciešama;

51.4. robežas neatbilstības novēršanu, ja tāda ir nepieciešama;

51.5. robežpunktu koordinātu saraksta sagatavošanu, ja tāds ir nepieciešams.

52. Robežu izvērtē un atjauno šādos gadījumos:

52.1. veicot pirmreizējo zemes kadastrālo uzmērīšanu;

52.2. mainot robežas iepriekš ierādītajām vai instrumentāli uzmērītām zemes vienībām;

52.3. apvienojot zemes vienības;

52.4. uzmērot ierādītu vai instrumentāli uzmērītu robežu (noteiktu robežu);

[52.5](http://likumi.lv/doc.php?id=243225#n48.5). izveidojot zemes vienības daļu, kuras robeža sakrīt ar zemes vienības robežu;

52.6. kā atsevišķu zemes kadastrālās uzmērīšanas darbu pēc ierosinātāja pieprasījuma.

53. Mainot robežas iepriekš ierādītajām vai instrumentāli uzmērītām zemes vienībām, robežu izvērtē tajos robežposmos, kuros noteiks jaunus vai likvidēs esošos robežpunktus.

54. Robežas stāvoklis atbilst tehniskajām prasībām, ja:

54.1. robežpunkti un robežposmi apvidū atbilst aktuālajiem zemes robežu plāniem, tai skaitā robežpunktu koordinātu sarakstiem, izņemot kamerāli pārzīmētam zemes robežu plānam;

54.2. robežzīmes nav iznīcinātas vai pārvietotas, tās ir nostiprinātas atbilstoši šo noteikumu prasībām vai prasībām, kas noteiktas normatīvajos aktos zemes kadastrālās uzmērīšanas jomā robežzīmes nostiprināšanas brīdī, un ir nodrošināta robežzīmes ilglaicīgā stiprība;

54.3. kupica atbilst šo noteikumu prasībām vai prasībām, kas noteiktas normatīvajos aktos zemes kadastrālās uzmērīšanas jomā kupicas izveidošanas brīdī;

54.4. mežos un ar krūmiem aizaugušās vietās ir ierīkotas un atbilstoši šo noteikumu prasībām uzturētas robežstigas.

55. Robežpunkts (tai skaitā robežposmā pa situācijas elementu) apvidū atbilst aktuālajam zemes robežu plānam, ja:

55.1. robežpunkta koordinātu atšķirība starp zemes robežu plānā vai robežpunktu koordinātu sarakstā norādīto un apvidū noteikto nepārsniedz šo noteikumu [2. pielikuma](http://likumi.lv/doc.php?id=243225#piel4) 3. tabulā dotos lielumus;

55.2. robežpunktu, kas uzmērīti no vietējā ģeodēziskā tīkla atbilstoši normatīvajiem aktiem zemes kadastrālās uzmērīšanas jomā, kas bija spēkā līdz Ministru kabineta 2011. gada 27. decembra noteikumu Nr. 1019 "Zemes kadastrālās uzmērīšanas noteikumi" spēkā stāšanās brīdim, vai brīvā koordinātu sistēmā uzmērītu robežpunktu savstarpējā novietojuma atšķirība starp zemes robežu plānā norādīto un apvidū noteikto nepārsniedz šo noteikumu [2. pielikuma](http://likumi.lv/doc.php?id=243225#piel4) 3. tabulā doto lielumu divkāršu vērtību;

55.3. ierādītiem robežpunktiem:

55.3.1. zemes vienībām, kuru platība ir lielāka par 0,5 ha, robežpunkta novietojuma atšķirība attiecībā pret situācijas elementu nepārsniedz 20 m;

55.3.2. zemes vienībām, kuru platība ir 0,5 ha vai mazāka, divu robežpunktu savstarpējā novietojuma atšķirība nepārsniedz 1 m;

55.4. uz iepriekš noteikta robežposma (taisnes) ierīkota robežpunkta pieļaujamā koordinātu atšķirība no minētās taisnes nepārsniedz šo noteikumu 2. pielikuma 3. tabulā doto lielumu.

56. Novietojuma atšķirību šo noteikumu 55.[3](http://likumi.lv/doc.php?id=243225#p50.2).1. apakšpunktā minētajā gadījumā nosaka kā robežpunkta novietojuma atšķirību starp zemes robežu plānā attēloto un apvidū identificējamo robežpunktu, ko iegūst, konstruējot uz vienas kartogrāfiskās pamatnes plānā attēloto robežpunktu (izmantojot arī robežpunktu piesaistes abrisā dotās piesaistes un fotoplānā izmērītos attālumus līdz situācijas elementiem) un apvidū uzmērīto robežpunktu.

57. Robežu, kas noteikta LKS-92 TM, izmantojot ortofotokartes, izvērtē atbilstoši šo noteikumu 55.3. apakšpunkta prasībām.

**4.2. Robežas priekšizpēte**

58. Robežas priekšizpēte ir mērnieka veiktie darbi, lai sagatavotos robežas apsekošanas procesam.

59. Robežas priekšizpētē mērnieks analizē no ierosinātāja un Valsts zemes dienesta saņemtos zemes kadastrālās uzmērīšanas dokumentus:

59.1. iepazīstas ar uzmērāmās un robežojošās zemes vienības noteikto robežas aprakstu (robežas nosacījumiem) un robežpunktu nostiprinājuma veidu kadastrālās uzmērīšanas dokumentos;

59.2. citā koordinātu sistēmā noteiktās zemes vienību koordinātas pārrēķina LKS-92 TM;

59.3. izvērtē robežu konfigurāciju, pārbauda, vai uzmērāmās un robežojošās zemes vienības robežpunkti un robežas ir savstarpēji atbilstīgas – neveido zemes platības savstarpējo pārklājumu un savstarpējo nesaisti aktuālajos zemes robežu plānos.

60. Priekšizpētes darbu ietvaros robežu un robežpunktu apskati un uzmērīšanu apvidū mērnieks veic, ja ir konstatēta savstarpēja kadastrālās uzmērīšanas dokumentu neatbilstība, robežas ir uzmērītas citā koordinātu sistēmā vai citos gadījumos pēc mērnieka ieskatiem.

61. Robežas priekšizpētes darbu ietvaros robežu un robežpunktu apskati apvidū mērnieks veic, pieaicinot ierosinātāju. Ja ierosinātājs nav ieradies un nav lūdzis priekšizpētes darbus apvidū pārcelt uz citu laiku, mērnieks darbus var veikt bez ierosinātāja klātbūtnes.

62. Mērnieks uzaicinājumā uz robežas apsekošanu iekļauj informāciju par priekšizpētes procesā:

62.1. konstatētu zemes robežu plānu savstarpēju neatbilstību;

62.2. apvidū atrastām robežzīmēm vai priekšmetiem ar robežzīmes pazīmēm (piemēram, vairākas metāla caurules, koka stabi, žoga stabi), kas neatbilst zemes robežu plāniem, bet kurus atzīst ierosinātājs.

**4.3. Robežas apsekošana**

63. Mērnieks apseko robežu apvidū, konstatē tās stāvokli un noskaidro uzmērāmās zemes vienības robežas un robežpunkta stāvokļa atbilstību šo noteikumu [54.](http://likumi.lv/doc.php?id=243225#p49) un [55. punktā](http://likumi.lv/doc.php?id=243225#p50) minētajām prasībām un sagatavo robežas apsekošanas aktu (šo noteikumu [3. pielikums](http://likumi.lv/doc.php?id=243225#piel6)) vienā eksemplārā.

64. Apsekošanu veic uzmērāmās zemes vienības robežposmam, kas ir iepriekš noteikts uzmērāmās vai robežojošās zemes vienības robežu noteikšanas procesā.

65. Robežu apsekošanu organizē un veic mērnieks, uzaicinot ierosinātāju un pierobežniekus.

66. Robežas apsekošanā ierosinātājs un pierobežnieks uzrāda robežzīmes, robežstigas un situācijas elementus, pa kuriem noteikta robeža. Mērnieks konstatē, vai to novietojums apvidū atbilst zemes robežu plānam, robežas aprakstam un robežpunktu nostiprinājuma veidam. Mērnieks uzdod ierosinātājam novērst konstatētos robežas tehniskā stāvokļa trūkumus – atjaunot kupicu vai robežstigu, likvidēt neatbilstošas robežzīmes. Ja robežas apraksts neatbilst šo noteikumu 122., 123., 126., 127. punktam, mērnieks robežu atjauno šo noteikumu 4.4. apakšnodaļā noteiktā kārtībā.

67. Ja ierosinātājs un pierobežnieks nevar uzrādīt robežu, (robežzīmi un situācijas elementu, pa kuru noteikta robeža), robežzīme apvidū nav atrodama un zemes robežu plāni ir savstarpēji atbilstoši, mērnieks organizē robežzīmes atjaunošanu šo noteikumu 4.4. apakšnodaļā noteiktā kārtībā.

68. Pārbaudot, vai robežzīmes, robežstigas un pa situācijas elementiem noteiktie robežposmi atbilst zemes robežu plānam, mērnieks veic robežas mērījumus, lai novērtētu robežas stāvokļa atbilstību šo noteikumu [54. punktā](http://likumi.lv/doc.php?id=243225#p49) minētajām tehniskajām prasībām, ja robežas mērījumi nav veikti robežas priekšizpētē.

69. Ja robežas priekšizpētē vai apsekošanā konstatē, ka apvidū esošam robežpunktam koordināta neatbilst zemes robežu plānā vai koordinātu sarakstā norādītajai koordinātai, mērnieks šajā robežposmā savu mērījumu kontrolei veic atkārtotus mērījumus (izpilda kontrolmērījumus). Veicot kontrolmērījumus, izmanto citus uzmērīšanas tīkla punktus un pārliecinās par robežas noteikšanas precizitātes atbilstību šo noteikumu prasībām. Iepriekš noteiktu robežpunkta koordināti nemaina, ja tā atbilst šo noteikumu 2. pielikuma 3. tabulai.

70. Ja uzmērāmā zemes vienība robežojas ar valsts īpašumā esošiem, [Civillikumā](http://likumi.lv/ta/id/225418-civillikums) noteiktiem publiskiem ūdeņiem (ūdenstilpēm, ūdenstecēm, Baltijas jūras vai Rīgas jūras līča krasta nogāzes augšmalu, kuru sasniedz jūras augstākās bangas) un robežas izvērtēšanā konstatētās robežas izmaiņas pārsniedz šo noteikumu [55. punktā](http://likumi.lv/doc.php?id=243225#p50) minēto robežas novietojuma atšķirību, mērnieks sagatavo robežas novietojuma izmaiņu plānu mērogā, kurā attēlo apvidū esošo un zemes robežu plānos attēloto robežu novietojumu. Minēto plānu iesniedz vietējā pašvaldībā. Pašvaldība sniedz atzinumu par robežas izmaiņu cēloņiem – vai izmaiņas radušās dabiskā vai mākslīgā ceļā. Robežposmā robežas novietojumu maina, ja atbilstoši vietējās pašvaldības atzinumam izmaiņas ir radušās dabiskā ceļā.

71. Ja uzmērāmā zemes vienība robežojas ar privātīpašumā vai valdījumā esošām ūdenstilpēm un ūdenstecēm un robežas izvērtēšanā konstatētās robežas izmaiņas pārsniedz šo noteikumu [55. punktā](http://likumi.lv/doc.php?id=243225#p50) minēto robežas novietojuma atšķirību, robeža atzīstama atbilstoši [Civillikumā](http://likumi.lv/ta/id/225418-civillikums) noteiktajam. Ja atbilstoši [Civillikumā](http://likumi.lv/ta/id/225418-civillikums) noteiktajai kārtībai nevar vienoties, tad ieinteresētās personas strīdu risina tiesā.

72. Apsekojot zemes vienības robežposmu, kas noteikts pa autoceļa ceļa zemes nodalījuma joslas malu, robežzīmes novietojuma atšķirība nedrīkst pārsniegt 0,5 m no robežas noteikšanas laikā noteiktās ceļa zemes nodalījuma joslas malas, un robežzīme nedrīkst skart autoceļa konstrukciju.

73. Ja šo noteikumu 72. punktā minētajā gadījumā, robežzīmes novietojums atšķiras vairāk nekā par 0,5 m un robežzīme skar autoceļa konstrukciju un autoceļa novietojums nav izmainīts, mērnieks atjauno robežzīmi šo noteikumu [4.4](http://likumi.lv/doc.php?id=243225#n4.4). apakšnodaļā noteiktajā kārtībā atbilstoši iepriekš noteiktajam ceļa zemes nodalījuma joslas platumam, neskarot autoceļa konstrukciju. Ja robeža iepriekš noteikta pa ceļa zemes nodalījuma joslas malu noteiktā attālumā no ass, robeža atjaunojama minētajā attālumā no ass novietojuma vietas robežas iepriekšējā noteikšanas brīdī.

74. Ja šo noteikumu 72. punktā minētajā gadījumā ierosinātājs un pierobežnieks apliecina, ka ceļš novietojumu nav mainījis, ierosinātāja un pierobežnieka sniegto informāciju par autoceļa novietojumu mērnieks norāda apsekošanas aktā.

75. Ja apvidū konstatē zemes robežu plāniem un robežas noteikšanas vai robežas atjaunošanas aktiem neatbilstošu robežas aprakstu, mērnieks to norāda robežas apsekošanas aktā. Robežposmam sagatavo robežas atjaunošanas aktu, mainot robežas nosacījumu (šo noteikumu [5. nodaļa](http://likumi.lv/doc.php?id=243225#n5)).

76. Ja ierādītām (ar grafiskām metodēm noteiktām) zemes vienībām zemes robežu plāni ir savstarpēji atbilstīgi, bet apvidū ierosinātājs un pierobežnieks atzīst un norāda uz apvidū esošām robežām, kuras neatbilst šo noteikumu 55.3. apakšpunktā minētajām prasībām, mērnieks sagatavo šo noteikumu 4.5. apakšnodaļā minētos dokumentus, nosakot robežu pa apvidū esošajām robežām.

77. Ja zemes robežu plāni ir savstarpēji neatbilstīgi vai robežpunkts apvidū neatbilst aktuālajam zemes robežu plānam, mērnieks risina robežu neatbilstību un sagatavo šo noteikumu 4.5. apakšnodaļā minētos dokumentus.

78. Ja ierosinātājs vai pierobežnieks nepiekrīt robežas apsekošanas aktā norādītajiem faktiem (par robežas vai robežpunkta izvietojumu apvidū) un izsaka iebildumus pret robežas atrašanās vietu apvidū, izteiktos iebildumus mērnieks pieraksta robežas apsekošanas aktā un iebildumu cēlājs zem tiem parakstās. Ja pierobežnieks, kurš cēlis iebildumus, atsakās savus iebildumus parakstīt, pierobežnieka iebildumi nav spēkā un mērnieks zemes kadastrālās uzmērīšanas darbus turpina.

79. Ja pierobežnieka iebildumu pamatojums neattiecas uz robežas vai robežpunkta izvietojumu apvidū, mērnieks zemes kadastrālās uzmērīšanas darbus turpina, pamatojumu norādot robežas apsekošanas aktā.

80. Ja pierobežnieka izteiktie iebildumi pret robežas izvietojumu apvidū var būt pamatoti, mērnieks zemes kadastrālās uzmērīšanas darbus pārtrauc.

81. Ja mērnieks atzīst ierosinātāja vai pierobežnieka iebildumus par pamatotiem, viņš atkārtoti apseko robežu.

82. Ja mērnieks atzīst pierobežnieka iebildumus par nepamatotiem, viņš 30 kalendāra dienu laikā, sagatavo atzinumu par iebildumu pamatotību un darbu turpināšanu (šo noteikumu 4. pielikums). Atzinumu nosūta ierosinātājam un pierobežniekam, informējot par zemes kadastrālās uzmērīšanas darbu turpināšanu.

83. Ja pierobežnieks nepiekrīt mērnieka atzinumam par iebildumu pamatotību un darbu turpināšanu, viņam ir tiesības robežas apsekošanai pieaicināt citu mērnieku. Par cita mērnieka pieaicināšanu un zemes kadastrālās uzmērīšanas darbu uzsākšanu pierobežnieks, skaitot no šo noteikumu [82. punktā](http://likumi.lv/doc.php?id=243225#p72) minētā atzinuma nosūtīšanas, informē 30 kalendāra dienu laikā un 60 kalendāra dienu laikā mērniekam iesniedz cita mērnieka robežas apsekošanas aktu (atvasinājumu).

84. Mērnieks turpina zemes kadastrālās uzmērīšanas darbus, neņemot vērā pierobežnieka iebildumus, ja:

84.1. pierobežnieks 30 kalendāra dienu laikā nav informējis par cita mērnieka pieaicināšanu;

84.2. pierobežnieks 30 kalendāra dienu laikā ir informējis par cita mērnieka pieaicināšanu, bet 60 kalendāra dienu laikā nav iesniedzis cita mērnieka robežas apsekošanas aktu;

84.3. pierobežnieka pieaicinātā cita mērnieka robežas apsekošanas aktā norādītā informācija nav pretrunā ar mērnieka robežas apsekošanas aktā norādīto informāciju.

85. Ja pierobežnieka iesniegtajā cita mērnieka robežas apsekošanas aktā norādītā informācija ir pretrunā ar mērnieka robežas apsekošanas aktā norādīto informāciju, jautājumu par robežu izvietojumu apvidū risina civiltiesiskajā kārtībā.

**4.4. Robežas atjaunošana**

86. Ja robežas apsekošanā konstatē, ka robežzīme ir jāatjauno, vai robežzīme jāatjauno saskaņā ar tiesas nolēmumu, mērnieks organizē robežzīmes atjaunošanu, pieaicinot ierosinātāju, attiecīgā robežposma pierobežnieku, un sagatavo robežas atjaunošanas aktu (šo noteikumu [5. pielikums](http://likumi.lv/doc.php?id=243225#piel7)) vienā eksemplārā. Robežas atjaunošanas aktu sagatavo arī tad, ja uz iepriekš noteikta robežposma nostiprina jaunu punktu atbilstoši šo noteikumu 125.1. apakšpunktā minētajām prasībām un, ja robežas nosacījums maināms, lai nodrošinātu robežas apraksta atbilstību šo noteikumu prasībām.

87. Ja robežas apsekošanas un atjaunošanas darbus veic vienlaikus, var sagatavot vienotu robežas apsekošanas un atjaunošanas aktu. Sagatavojot šo aktu, tam piemēro gan šīs apakšnodaļas, gan šo noteikumu 4.3. apakšnodaļas nosacījumus par robežas apsekošanas akta sagatavošanu.

88. Zemes vienībai, kurai atjauno iepriekš ar grafiskām metodēm noteiktās, apvidū neesošās robežzīmes, to atjaunošanai izmanto:

88.1. uzmērāmās zemes vienības un robežojošās zemes vienības zemes robežu plānus;

88.2. uzmērāmās zemes vienības un robežojošās zemes vienības robežas noteikšanas aktus un robežas atjaunošanas aktus;

88.3. uzmērāmās zemes vienības un robežojošās zemes vienības robežas noteikšanas procesā sagatavotos abrisus un fotoplānu.

89. Zemes vienībai, kurai atjauno iepriekš instrumentāli uzmērītās, apvidū neesošās robežzīmes, to atjaunošanai izmanto:

[89.1](http://likumi.lv/doc.php?id=243225#p80.1). zemes robežu plānā vai robežpunktu koordinātu sarakstā ierakstītās robežpunktu koordinātas, papildus izvērtējot robežu atbilstību situācijas elementiem uzmērāmās zemes vienības un robežojošās zemes vienības zemes robežu plānos un mērījumu abrisos;

89.2. uzmērāmās zemes vienības un robežojošās zemes vienības robežas noteikšanas aktus, robežas atjaunošanas aktus un robežpunktu piesaistes abrisus.

90. Lai atjaunotu robežu zemes vienībai, kurai robežas noteiktas, izmantojot vietējo ģeodēzisko tīklu, kas nav pilnveidots atbilstoši normatīvajiem aktiem vietējā ģeodēziskā tīkla jomā, pirms robežu atjaunošanas izvērtē robežpunktu koordinēšanai izmantotā vietējā ģeodēziskā tīkla punktu koordinātu atbilstību LKS-92 TM koordinātām. Ja iegūtā koordinātu atšķirība pārsniedz šo noteikumu 2. pielikuma 3. tabulā dotos lielumus, mērnieks sagatavo atzinumu par robežas neatbilstību (šo noteikumu 6. pielikums). Atzinumā par robežas neatbilstību mērnieks pamato robežpunktam jaunu koordinātu noteikšanas nepieciešamību, nosaka koordinātu nobīdes vektoru un atbilstoši tam norāda aprēķinātās atjaunojamā robežpunkta koordinātas.

91. Lauku apvidos uz instrumentāli uzmērītas robežas, kas iepriekš noteikta pa ceļu zemes nodalījuma joslas malu, nenostiprinātu robežpunktu skaitu var samazināt, ja tam piekrīt zemes vienību īpašnieki un atjaunotās robežas attālums no iepriekš noteiktās (uzmērītās) robežas nepārsniedz 1 m un atbilst iepriekš robežas uzmērīšanas brīdī esošajam ceļa zemes nodalījuma joslas platumam.

92. Robežas atjaunošanā piemēro šo noteikumu 55. un 56. punktā minētās prasības.

93. Ja ierosinātājs vai pierobežnieks nepiekrīt robežas atjaunošanas aktā norādītajiem faktiem par robežas vai robežpunkta izvietojumu apvidū un izsaka iebildumus par robežas atrašanās vietu apvidū, izteiktos iebildumus mērnieks pieraksta aktā un iebildumu cēlājs zem tiem parakstās. Ja pierobežnieks, kurš cēlis iebildumus, atsakās savus iebildumus parakstīt, pierobežnieka iebildumi nav spēkā un mērnieks zemes kadastrālās uzmērīšanas darbus turpina.

94. Ja pierobežnieka iebildumu pamatojums nav saistīts ar robežas vai robežpunkta izvietojumu apvidū, mērnieks zemes kadastrālās uzmērīšanas darbus turpina, pamatojumu norādot robežas atjaunošanas aktā.

95. Ja ierosinātāja vai pierobežnieka iebildumi ir saistīti ar robežas izvietojumu apvidū, mērnieks zemes kadastrālās uzmērīšanas darbus pārtrauc.

96. Ja mērnieks atzīst ierosinātāja vai pierobežnieka iebildumus par pamatotiem, viņš atkārtoti atjauno robežu vai rīkojas saskaņā ar šo noteikumu [4.5](http://likumi.lv/doc.php?id=243225#n4.5). apakšnodaļu.

97. Strīda robežpunkta atrašanās vietu mērnieks nostiprina ar pagaidu robežzīmi. Strīda robežpunktam sagatavo robežpunktu piesaistes abrisu (šo noteikumu [7. pielikums](http://likumi.lv/doc.php?id=243225#piel8)), tajā norādot robežpunkta koordinātas, kā arī sagatavo shēmu, norādot mērnieka atjaunotā strīda robežpunkta un pa situācijas elementiem noteiktās robežas robežposma atrašanās vietu (ar attāluma piesaistēm) un robežas novietojumu atbilstoši ierosinātāja un pierobežnieka viedoklim. Ierādītām zemes vienībām mērnieks shēmā papildus norāda (attēlo) mērījumus līdz šo noteikumu 56. punktā noteiktajā kārtībā minētajiem situācijas elementiem.

98. Ja mērnieks atzīst pierobežnieka iebildumus par nepamatotiem, viņš 30 kalendāra dienu laikā izvērtē un sagatavo atzinumu par iebildumu pamatotību un darbu turpināšanu (šo noteikumu 4. pielikums). Atzinumu un sagatavotā robežpunktu piesaistes abrisa apliecinātu kopiju nosūta ierosinātājam un pierobežniekam, informējot par zemes kadastrālās uzmērīšanas darbu turpināšanu.

99. Ja pierobežnieks nepiekrīt mērnieka atzinumam par iebildumu pamatotību un darbu turpināšanu, viņam ir tiesības robežas atjaunošanai pieaicināt citu mērnieku. Par cita mērnieka pieaicināšanu un zemes kadastrālās uzmērīšanas darbu uzsākšanu pierobežnieks, skaitot no šo noteikumu [98. punktā](http://likumi.lv/doc.php?id=243225#p85) minētā atzinuma nosūtīšanas dienas, informē 30 kalendāra dienu laikā un 60 kalendāra dienu laikā iesniedz cita mērnieka robežas atjaunošanas aktu (atvasinājumu).

100. Mērnieks turpina zemes kadastrālās uzmērīšanas darbus, neņemot vērā pierobežnieka iebildumus, ja:

100.1. pierobežnieks 30 kalendāra dienu laikā nav informējis par cita mērnieka pieaicināšanu;

100.2. pierobežnieks 30 kalendāra dienu laikā ir informējis par cita mērnieka pieaicināšanu, bet 60 kalendāra dienu laikā nav iesniedzis cita mērnieka robežas atjaunošanas aktu;

100.3. pierobežnieka pieaicinātā cita mērnieka atjaunotā strīda robežpunkta koordināta nepārsniedz šo noteikumu 2. pielikuma 3. tabulā norādīto pieļaujamo atšķirību.

101. Ja pierobežnieka iesniegtais cita mērnieka robežas atjaunošanas akts ir pretrunā ar mērnieka atjaunotā strīdus robežpunkta novietojumu, jautājumu par robežu izvietojumu apvidū risina civiltiesiskajā kārtībā.

**4.5. Robežas neatbilstības novēršana**

102. Robežas neatbilstības novēršana ietver mērnieka atzinuma par robežas neatbilstību sagatavošanu, neatbilstības novēršanu apvidū un robežas neatbilstības novēršanas akta sagatavošanu (šo noteikumu [8. pielikums](http://likumi.lv/doc.php?id=243225#piel9)).

103. Atzinumā par robežas neatbilstību mērnieks:

103.1. izvērtē ierosinātāja un pierobežnieka zemes robežu plānu sagatavošanā veikto darbu atbilstību normatīvo aktu zemes kadastrālās uzmērīšanas jomā prasībām, kas bija spēkā ierosinātāja un pierobežnieka robežu plānu sagatavošanas dienā;

103.2. izvērtē ierosinātāja un pierobežnieka izteiktos viedokļus par robežas novietojumu;

103.3. norāda pamatotus secinājumus par robežu neatbilstības iemesliem, kas balstīti uz šo noteikumu [59. punktā](http://likumi.lv/doc.php?id=243225#p53) un 103.1. apakšpunktā minēto vērtējumu un zemes robežu apsekošanas rezultātiem;

103.4. attēlo robežu neatbilstības shēmu;

103.5. norāda savstarpējas robežas novietojuma risinājumu atbilstoši izvērtētajiem zemes kadastrālās uzmērīšanas dokumentiem un situācijai apvidū, kā arī risinājuma pamatojumu;

103.6. norāda iepriekš noteiktās un no jauna noteiktās koordinātas robežpunktiem, kuriem risina robežu neatbilstību;

103.7. tabulā apkopo informāciju par zemes vienībām, kuru zemes kadastrālās uzmērīšanas dokumenti (zemes robežu plāns un robežpunktu koordinātu saraksts) neatbildīs mērnieka piedāvātajam robežu neatbilstības risinājumam pēc robežu neatbilstības novēršanas:

103.7.1. zemes vienības kadastra apzīmējumu;

103.7.2. zemes vienības robežposmu vai robežpunktu, kurā konstatēta robežas neatbilstība.

104. Robežas neatbilstības novēršanu apvidū organizē un veic mērnieks, sagatavojot robežas neatbilstības novēršanas aktu vienā eksemplārā. Uz robežas neatbilstības novēršanu apvidū uzaicina ierosinātāju un to pierobežnieku, kura zemes vienības robežposmā vai robežpunktā veiks neatbilstības novēršanu. Uzaicinājumam pievieno atzinumu par robežas neatbilstību. Vienlaikus mērnieks atzinumu par robežu neatbilstību nosūta tam mērniekam, kura sagatavotajos zemes kadastrālās uzmērīšanas datos un dokumentos konstatētas kļūdas dēļ radusies robežas neatbilstība.

105. Ja mērnieks atzīst, ka ierosinātāja aktuālais zemes robežu plāns ir sagatavots, neievērojot normatīvo aktu zemes ierādīšanas vai zemes kadastrālās uzmērīšanas jomā prasības, mērnieks:

105.1. atjauno un nosaka robežu ierosinātāja zemes vienībai atbilstoši pierobežnieka zemes robežu plānam, ja robeža apvidū nav nostiprināta ar robežzīmēm atbilstoši pierobežnieka zemes robežu plānam;

105.2. nosaka robežu ierosinātāja zemes vienībai atbilstoši pierobežnieka zemes robežu plānam, ja robeža apvidū ir nostiprināta ar robežzīmēm atbilstoši pierobežnieka zemes robežu plānam.

106. Ja mērnieks atzīst, ka pierobežnieka zemes robežu plāns ir sagatavots, neievērojot normatīvo aktu zemes ierādīšanas vai zemes kadastrālās uzmērīšanas jomā prasības, mērnieks:

106.1. turpina ierosinātāja zemes vienībai zemes kadastrālās uzmērīšanas darbus, ja robeža apvidū ir nostiprināta atbilstoši ierosinātāja zemes robežu plānam;

106.2. atjauno robežu ierosinātāja zemes vienībai atbilstoši ierosinātāja zemes robežu plānam, ja robeža apvidū nav nostiprināta ar robežzīmēm atbilstoši ierosinātāja zemes robežu plānam.

107. Ja mērnieks atzīst, ka ierosinātāja un pierobežnieka zemes robežu plāni kopējā robežposmā vai robežpunktā ir sagatavoti, neievērojot normatīvo aktu zemes ierādīšanas vai zemes kadastrālās uzmērīšanas jomā prasības, mērnieks nosaka robežu, ievērojot šo noteikumu [108. punktā](http://likumi.lv/doc.php?id=243225#p98) minētos principus.

108. Šo noteikumu [107. punktā](http://likumi.lv/doc.php?id=243225#p97) noteiktajos gadījumos robežu savstarpējo neatbilstību risina, ievērojot šādus robežas neatbilstības novēršanas principus:

108.1. ņem vērā ierosinātāja un pierobežnieka savstarpēji saskaņotu viedokli par robežas novietojumu, nepieļaujot robežu neatbilstības novēršanas ietvaros izdarīt slēptus darījumus, izmainot robežas;

108.2. ievēro hronoloģisko secību iepriekš veikto zemes kadastrālās uzmērīšanas darbu izpildē;

108.3. ievēro robežas noteikšanas tiesiskā pamatojuma dokumentus;

108.4. apvidū atrastām robežzīmēm vai apvidū esošām to pazīmēm, kuras atbilst šo noteikumu [54. punktā](http://likumi.lv/doc.php?id=243225#p49) minētajām prasībām, ir prioritāte attiecībā pret ierosinātāja vai pierobežnieka uzrādītajām, kuru pazīmes apvidū nav konstatējamas;

108.5. ievēro apvidū atrastus neapstrīdamus situācijas elementus un neapstrīdamas robežzīmes, kas norāda, ka zemes robežu plāns konkrētajā robežpunktā vai robežposmā ir kļūdains;

108.6. robežas novietojuma risinājumā ievēro to ēku atrašanās vietu, kuras uzbūvētas pirms robežposma noteikšanas darbiem;

108.7. nodrošina, ka robežas neatbilstības risinājums nav pretrunā ar vietējās pašvaldības apstiprināto teritorijas plānojumu (tai skaitā saistošajiem apbūves noteikumiem).

109. Robežas neatbilstības novēršanas aktā mērnieks sniedz atsauci uz atzinumu par robežas neatbilstību un atbilstoši tam veic robežas atjaunošanas vai noteikšanas darbus, norādot tās robežas neatbilstības novēršanas aktā. Robežas neatbilstības novēršanas akta sagatavošanā ievēro šo noteikumu [4.4](http://likumi.lv/doc.php?id=243225#n4.4). apakšnodaļā un 5. nodaļā minētās prasības un atsevišķu atjaunošanas vai robežas noteikšanas aktu nesagatavo.

110. Ja ierosinātājs vai pierobežnieks nepiekrīt robežas neatbilstības risinājumam un izsaka par to iebildumus, izteiktos iebildumus mērnieks pieraksta robežas neatbilstības novēršanas aktā un iebildumu cēlājs zem tiem parakstās. Ja pierobežnieks, kurš cēlis iebildumus, atsakās savus iebildumus parakstīt, pierobežnieka iebildumi nav spēkā un mērnieks zemes kadastrālās uzmērīšanas darbus turpina.

111. Ja pierobežnieka iebildumu pamatojums neattiecas uz robežas neatbilstības risinājumu – robežas vai robežpunkta izvietojumu apvidū, mērnieks zemes kadastrālās uzmērīšanas darbus turpina, pamatojumu norādot robežas neatbilstības novēršanas aktā.

112. Ja pierobežnieka izteiktie iebildumi attiecas uz robežas neatbilstības risinājumu, mērnieks zemes kadastrālās uzmērīšanas darbus pārtrauc un pierobežniekam ir tiesības robežas izvērtēšanai pieaicināt citu mērnieku. Par cita mērnieka pieaicināšanu un zemes kadastrālās uzmērīšanas darbu uzsākšanu pierobežnieks, skaitot no robežas neatbilstības novēršanas akta sagatavošanas dienas, informē 30 kalendāra dienu laikā un 60 kalendāra dienu laikā iesniedz cita mērnieka atzinumu par robežas neatbilstību.

113. Mērnieks turpina zemes kadastrālās uzmērīšanas darbus, neņemot vērā pierobežnieka iebildumus, ja:

113.1. pierobežnieks 30 kalendāra dienu laikā nav informējis par cita mērnieka pieaicināšanu;

113.2. pierobežnieks 30 kalendāra dienu laikā ir informējis par cita mērnieka pieaicināšanu, bet 60 kalendāra dienu laikā nav iesniedzis cita mērnieka atzinumu par robežas neatbilstību;

113.3. pierobežnieka pieaicinātā cita mērnieka atzinumā par robežas neatbilstību norādītā informācija nav pretrunā ar mērnieka atzinumā par robežas neatbilstību norādīto informāciju.

114. Ja pierobežnieka iesniegtajā cita mērnieka atzinumā par robežas neatbilstību norādītā informācija ir pretrunā ar mērnieka atzinumā par robežas neatbilstību norādīto informāciju, jautājumu par robežu neatbilstības risinājumu, robežas vai robežpunkta izvietojumu apvidū ierosinātājs un pierobežnieks risina civiltiesiskajā kārtībā.

**5. Robežas noteikšana un ierīkošana apvidū**

115. Lai noteiktu robežu atbilstoši robežas noteikšanas tiesiskā pamatojuma dokumentiem, mērnieks apvidū:

115.1. nosprauž projektēto robežu;

[115.2](http://likumi.lv/doc.php?id=243225#p103.2). nosaka robežpunktus;

115.3. sagatavo robežas noteikšanas aktu (šo noteikumu [9. pielikums](http://likumi.lv/doc.php?id=243225#piel10)).

116. Robežu nosaka šādos gadījumos:

116.1. zemes vienības pirmreizējā kadastrālā uzmērīšanā;

116.2. mainot robežu iepriekš ierādītajām vai instrumentāli uzmērītajām zemes vienībām:

116.2.1. apvienojot zemes vienības;

116.2.2. sadalot zemes vienību;

116.2.3. pārkārtojot zemes vienības robežu.

117. Mainot zemes vienībām robežu šo noteikumu 116.2. apakšpunktā noteiktajā gadījumā, mērnieks zemes robežas noteikšanas aktā pārraksta informāciju no iepriekšējā zemes robežu ierādīšanas vai robežas noteikšanas akta un papildina to ar informāciju par jauna robežposma izveidošanu vai esoša robežposma likvidēšanu, par apvidū likvidējamām robežzīmēm. Šādā gadījumā, instrumentālo uzmērīšanu veic tikai projektētai robežai, bet pārējos robežposmus pārzīmē.

118. Apvienojot zemes vienības, kas noteiktas ar vienādu precizitāti vai uzmērītas vienā koordinātu sistēmā, mērnieks var sagatavot zemes robežu noteikšanas aktu, pārrakstot informāciju no iepriekšējiem zemes robežu ierādīšanas vai robežas noteikšanas aktiem un neveicot uzmērīšanu apvidū.

119. Apvienojot zemes vienības vai pārkārtojot robežas zemes vienībām, no kurām kaut viena ir ierādīta zemes vienība, mērnieks uzmēra ierādīto zemes vienību vai tās daļu, kas pievienota instrumentāli uzmērītai zemes vienībai.

120. Ja, veicot zemes vienības uzmērīšanu, jaunveidojamā robežposmā konstatē zemes lietošanas veidu vai apgrūtinājumu neatbilstību situācijas plānam vai apgrūtinājuma plānam vai informācijai par apgrūtinājumu neesību, zemes vienībai aktualizē informāciju par situāciju vai apgrūtinājumiem, ievērojot šo noteikumu 12. punktā minētos nosacījumus.

121. Ja detālplānojumā vai zemes ierīcības projektā attēlotā projektētā robeža neatbilst apvidū esošai situācijai un tādēļ detālplānojumu vai zemes ierīcības projektu nevar izlikt apvidū, mērnieks pārtrauc zemes kadastrālās uzmērīšanas darbus un sagatavo darbu pārtraukšanas aktu. Zemes kadastrālās uzmērīšanas darbus atsāk pēc grozījumu izdarīšanas detālplānojumā vai zemes ierīcības projektā.

122. Projektēto robežu nosaka no robežpunkta uz robežpunktu.

123. Ja robežas noteikšanas tiesiskā pamatojuma dokumenta grafiskajā pielikumā robeža ir plānota (projektēta), pieslēdzoties situācijas elementam, to nosaka, ņemot vērā minētajā dokumentā plānoto risinājumu, pa:

123.1. ūdensteču, ūdenstilpju krasta kraujas augšmalas (krotes) līniju, bet, kur tā nav izteikta, – pa ūdens līmeņa līniju normālā ūdens stāvoklī;

123.2. upju, strautu, kanālu, grāvju vidus līniju;

123.3. Baltijas jūras vai Rīgas jūras līča krasta nogāzes augšmalu (stāvkrastam) vai pa tauvas joslas platuma sākuma robežu (no vietas, kuru sasniedz jūras augstākās bangas);

124. Projektēto robežu apvidū nosprauž:

124.1. ar divu milimetru precizitāti pret kartogrāfiskajā materiālā attēlotajiem situācijas elementiem, ievērojot izstrādātā kartogrāfiskā materiāla mērogu;

[124.2](http://likumi.lv/doc.php?id=243225#p107.2). ievērojot kartogrāfiskajā materiālā doto projektētās robežas garumu, robežpunktu vai projektētās robežas piesaistes attālumus situācijas elementiem;

124.3. ievērojot kartogrāfiskajā materiālā norādītās robežpunktu koordinātas;

124.4. ievērojot robežas noteikšanas tiesiskā pamatojuma dokumentā norādīto zemes vienības platību.

125. Projektēto robežu nospraužot apvidū, robežpunktu vietas nosaka:

125.1. ja projektētā robeža ir taisna līnija – ne tālāk kā 500 m vienu no otras, nodrošinot savstarpēju redzamību starp blakus uz robežposma izvietotām robežzīmēm, izņemot šo noteikumu 126.2. apakšpunktā noteiktos gadījumus;

[125.2](http://likumi.lv/doc.php?id=243225#piel108.2). ja projektētā robeža ir lauzta līnija – robežas pagriezienu punktos atbilstoši robežas noteikšanas tiesiskā pamatojuma dokumenta grafiskajam pielikumam;

125.3. ja projektētā robeža ir līkne, to transformē par lauztu līniju, kas maksimāli sakrīt ar līkni, lai katrā lauztās līnijas posmā attālums starp līkni un projektēto robežu lauku apvidos nepārsniegtu 1 m, bet pilsētās un ciemos – 0,20 m.

126. Robežpunktus nostiprina ar robežzīmēm (šo noteikumu 10.pielikums) visos robežu pagriezienu un sazarošanās punktos, izņemot:

126.1. vietās, kur robeža noteikta pa situācijas elementiem;

126.2. zem ēkām, ēku stūros, ceļu kompleksā, purvos, pārpurvojušās vietās un citās grūti pieejamās vai nepieejamās vietās.

127. Vietās, kur robeža pieslēdzas vai atzarojas no ēkas, ceļa kompleksa, situācijas elementa, pa kuru noteikta robeža, robežzīmes ierīko pēc iespējas tuvākajā iespējamā vietā.

128. Mērnieks ierosinātāja un attiecīgā pierobežnieka klātbūtnē ierāda vietu robežzīmju nostiprināšanai un robežstigas ierīkošanai. Ierosinātājs mērnieka klātbūtnē vai mērnieks, ierosinātājam ar viņu vienojoties, ierādīto robežzīmes vietu nekavējoties nostiprina ar robežzīmi. Kupicu izveido pēc ierosinātāja izvēles, ja to var izveidot saskaņā ar 147. punktu. Ierosinātājs mērnieka klātbūtnē vai mērnieks ierosinātājam ar viņu vienojoties, apvidū ar noturīgu krāsu vai stigmietiem iezīmē robežstigas vietu.

129. Ierosinātājs ierīko 0,5 līdz 1 m platu robežstigu, izcērtot vai arī iezīmējot ar noturīgu krāsu tajā augošos kokus.

130. Ja ierosinātājs vai pierobežnieks nepiekrīt robežas noteikšanas aktā norādītajiem faktiem un izsaka iebildumus pret robežpunkta atrašanās vietu apvidū, izteiktos iebildumus mērnieks pieraksta aktā un iebildumu cēlājs zem tiem parakstās. Ja pierobežnieks, kurš cēlis iebildumus, atsakās savus iebildumus parakstīt, pierobežnieka iebildumi nav spēkā un mērnieks zemes kadastrālās uzmērīšanas darbus turpina.

131. Ja pierobežnieka iebildumu pamatojums nav saistīts ar robežpunkta izvietojumu apvidū, mērnieks zemes kadastrālās uzmērīšanas darbus turpina, pamatojumu norādot robežas noteikšanas aktā.

132. Ja ierosinātāja vai pierobežnieka iebildumi ir saistīti ar robežpunkta izvietojumu apvidū, mērnieks zemes kadastrālās uzmērīšanas darbus pārtrauc.

133. Ja mērnieks atzīst ierosinātāja vai pierobežnieka iebildumus par pamatotiem, viņš robežpunktu nosaka atkārtoti.

134. Strīda robežpunkta atrašanās vietu mērnieks nostiprina ar pagaidu robežzīmi. Strīda robežpunktam sagatavo robežpunktu piesaistes abrisu (šo noteikumu [7. pielikums](http://likumi.lv/doc.php?id=243225#piel8)), tajā norādot robežpunkta koordinātas, kā arī sagatavo shēmu, norādot mērnieka noteiktā strīda robežpunkta atrašanās vietu (ar attāluma piesaistēm) un robežas novietojumu atbilstoši ierosinātāja un pierobežnieka viedoklim.

135. Ja mērnieks atzīst pierobežnieka iebildumus par nepamatotiem, viņš 30 kalendāra dienu laikā izvērtē un sagatavo atzinumu par iebildumu pamatotību un darbu turpināšanu (šo noteikumu 4. pielikums). Atzinumu un robežpunktu piesaistes abrisa apliecinātu kopiju nosūta ierosinātājam un pierobežniekam, informējot par zemes kadastrālās uzmērīšanas darbu turpināšanu.

136. Ja pierobežnieks nepiekrīt mērnieka atzinumam par iebildumu pamatotību un darbu turpināšanu, viņam ir tiesības robežpunkta noteikšanai pieaicināt citu mērnieku. Par cita mērnieka pieaicināšanu un zemes kadastrālās uzmērīšanas darbu uzsākšanu pierobežnieks, skaitot no šo noteikumu [135. punktā](http://likumi.lv/doc.php?id=243225#p118) minētā atzinuma nosūtīšanas, informē 30 kalendāra dienu laikā un 60 kalendāra dienu laikā iesniedz cita mērnieka atzinumu par pierobežnieka izteikto iebildumu pamatotību. Lai sagatavotu atzinumu par iebildumu pamatotību un darbu turpināšanu, cits mērnieks izvērtē strīda robežpunkta atbilstību robežas noteikšanas tiesiskā pamatojuma dokumentam un novērtē, vai pierobežnieka izteiktie iebildumi ir pamatoti.

137. Mērnieks turpina zemes kadastrālās uzmērīšanas darbus, neņemot vērā pierobežnieka iebildumus, ja:

137.1. pierobežnieks 30 kalendāra dienu laikā nav informējis par cita mērnieka pieaicināšanu;

137.2. pierobežnieks 30 kalendāra dienu laikā ir informējis par cita mērnieka pieaicināšanu, bet 60 kalendāra dienu laikā nav iesniedzis cita mērnieka atzinumu par iebildumu pamatotību un darbu turpināšanu;

137.3. pierobežnieka iesniegtajā cita mērnieka atzinumā norādītā informācija par strīdus robežpunkta novietojumu nav pretrunā ar mērnieka atzinumā norādīto informāciju.

138. Ja pierobežnieka iesniegtajā cita mērnieka atzinumā norādītā informācija par strīdus robežpunkta novietojumu ir pretrunā ar mērnieka atzinumā norādīto informāciju, jautājumu par robežu izvietojumu apvidū risina civiltiesiskajā kārtībā.

139. Ierosinātājs vai, ierosinātājam vienojoties ar mērnieku, mērnieks nekavējoties likvidē robežzīmi, kas atzīta par likvidējamu. Mērnieks robežas noteikšanas aktā apliecina, ka robežzīme ir likvidēta. Ja ierosinātājs ir vienojies ar mērnieku par citu robežzīmes likvidēšanas termiņu līdz zemes kadastrālās uzmērīšanas dokumentu iesniegšanai Valsts zemes dienesta teritoriālajā struktūrvienībā, mērnieks noteiktajā termiņā pārbauda robežzīmes likvidēšanas faktu apvidū un sagatavo robežzīmes likvidēšanas aktu.

140. Pēc robežzīmju nostiprināšanas mērnieks sagatavo robežas noteikšanas aktu. Robežas noteikšanas aktu sagatavo vienā eksemplārā un iesniedz Valsts zemes dienesta teritoriālajā struktūrvienībā šo noteikumu [19. nodaļā](http://likumi.lv/doc.php?id=243225#n19) noteiktajā kārtībā. Ierosinātājam izsniedz apliecinātu akta kopiju. Pierobežniekam apliecinātu minētā akta kopiju mērnieks izsniedz pēc pieprasījuma.

141. Šo noteikumu 122., [123.](http://likumi.lv/doc.php?id=243225#p106), [124.](http://likumi.lv/doc.php?id=243225#p107), [125.](http://likumi.lv/doc.php?id=243225#p108), [126.](http://likumi.lv/doc.php?id=243225#p109), [127.](http://likumi.lv/doc.php?id=243225#p110), [128.](http://likumi.lv/doc.php?id=243225#p111), [129.](http://likumi.lv/doc.php?id=243225#p113) un 139. punktu, kā arī 6.nodaļu piemēro arī zemes robežas apsekošanā, robežas atjaunošanā un robežas neatbilstības novēršanā.

**6. Robežzīmju noformējums un apraksts**

142. Izvēloties robežzīmes materiālu un noformējumu, jāņem vērā apvidus situācija, zemes virskārtas īpašības, lai nodrošinātu robežzīmes noturību, ilglaicīgu saglabāšanos vismaz 10 gadus un atpazīstamību. Robežzīmes uzgalim lietojamās krāsas tonis atbilstoši RAL krāsu sistēmai – 2005 (*Luminous orange*), 2007 (*Luminous bright orange*).

143. Robežpunkta centru nostiprina ar vienu no šādām robežzīmēm:

143.1. vietās ar cieto segumu – metāla tapu (naglu). Tapas garums vismaz 8 cm, diametrs līdz 3 cm, galvas diametrs līdz 5 cm, augstums līdz 0,5 cm. Robežzīmei ir centra urbums un uzraksts "ROBEŽZĪME" (10. pielikuma 1. attēls);

143.2. vietās bez cietā seguma ar:

143.2.1. cauruli, stieni – vismaz 60 cm garu, ar diametru vismaz 2 cm un apakšgalā nostiprinātiem vismaz diviem vismaz 8 cm gariem šķēršiem. Robežzīmes augšējā daļā nostiprina uzgali 8 cm diametrā ar uzrakstiem "ROBEŽZĪME" un "Iznīcināšana ir sodāma" (10. pielikuma 2. attēls). Ja robežzīmi noformē ar aprakumu, caurules vai stieņa minimālo garumu palielina par aprakuma augstumu;

143.2.2. krustakmeni – vismaz 60 kg smags laukakmens ar 6 cm garu un 0,5 cm dziļu krustveida iekalumu robežzīmes centrā. Ar krustakmeni nostiprinātām robežzīmēm visos gadījumos veido aprakumu (kupicu) (10. pielikuma 3. attēls).

144. Par robežzīmi var noteikt šādus pastāvošus situācijas elementus:

144.1. žoga staba (kuram nodrošināta ilglaicīga saglabāšanās) centru vai stūri;

144.2. ēkas pamatu (virszemes daļas) vai sienu stūri;

[144.3](http://likumi.lv/doc.php?id=243225#p124.3). valsts ģeodēzisko zīmi.

145. Vietā, kur robežzīmes virszemes nostiprinājums traucē zemes izmantošanu vai saimniecisko darbību vai ir nevēlams estētisku apsvērumu dēļ, var ierīkot slēpto robežzīmi. Slēpto robežzīmi ierīko nostiprinot to vismaz 30 cm dziļumā no zemes virsmas.

146. Pagaidu robežzīmes ierīkošanai izmanto koka mietiņu, metāla cauruli vai stieni bez apakšā nostiprināta šķērša.

147. Vietās bez cietā seguma robežzīmei var izveidot kupicu vai atzīmēt robežzīmi ar signālmietiņu. Kupicu neveido pagaidu robežzīmei, slēptai robežzīmei, žoga stabam, būves stūrim un valsts ģeodēziskajai zīmei. Kupicu izveido ap robežzīmi rokot riņķveida grāvīti, kura iekšmala atrodas 75 cm attālumā no robežzīmes centra. Grāvīša dziļums – 30 cm, platums zemes virsmas līmenī – 50 cm, grāvīša dibena platums – 20 cm. Ap robežzīmi veido 30 cm augstu grunts uzbērumu. Ja kupica jāveido pilsētās un ciemos, to veido ar 1 m diametru. Kupicas izveidošanai mērnieks izsniedz ierosinātājam šajos noteikumos noteikto kupicas shematisko attēlojumu (10. pielikuma 3. attēls).

148. Robežzīmju nostiprinājumu apzīmējumi:

148.1. a – krustakmens;

148.2. bst – betona stabs;

148.3. ks – koka stabs;

148.4. mc – metāla caurule;

148.5. ms – metāla stienis;

148.6. mrs – mūra stabs;

148.7. bss – būves sienas stūris;

148.8. bps – būves pamatu stūris;

148.9. pc – plastmasas caurule;

148.10. ps – plastmasas stienis;

148.11. pz – pagaidu robežzīme;

148.12. vģz – valsts ģeodēziskā zīme.

149. Ja robežzīme ir žoga stabs, tad pirms attiecīgā nostiprinājuma veida apzīmējuma liek burtu "ž" ("žms", "žks" u.tml.). Ja robežzīme ir žoga staba stūris, to norāda robežas aprakstā un attēlo robežas shēmā. Robežzīmei ar kupicu pēc attiecīgā nostiprinājuma veida apzīmējuma liek burtu "k". Slēptai robežzīmei pēc attiecīgā nostiprinājuma veida apzīmējuma liek burtu "z".

150. Apvidū nenostiprinātiem robežpunktiem nostiprinājuma veidu norāda ar apzīmējumu "np" – nenostiprināts punkts.

151. Pagaidu robežzīmei kopā ar tās veida apzīmējumu "pz" norāda izmantoto robežzīmi (piemēram, "pzmc").

152. Zemes robežu plānā un ar to saistītajā koordinātu sarakstā norādītajām instrumentāli uzmērītām robežzīmēm un nenostiprinātiem robežpunktiem saglabā iepriekš piešķirtos robežpunktu numurus. Numuru saglabā arī apvidū esošai vai atjaunojamai robežzīmei, ja mērnieks konstatējis kļūdu iepriekšējā koordinātu aprēķinā.

153. Robežpunktus numurē pulksteņrādītāja kustības virzienā, augošā secībā, ņemot pēc kārtas mazākos brīvos numurus. Robežpunktu numurus, kas zemes vienībā atkārtojas, papildina ar indeksu, sākot ar viens (piemēram, "1.1.", "1.2." utt.).

**7. Zemes kadastrālās uzmērīšanas precizitāte**

154. Zemes kadastrālās uzmērīšanas darbiem mērnieks izvēlas tādus ģeodēziskos mērniecības instrumentus un uzmērīšanas metodes, kas nodrošina šajos noteikumos noteikto mērījumu precizitāti.

155. Zemes kadastrālo uzmērīšanu veic, izmantojot pārbaudītus ģeodēziskos instrumentus. Instrumentus pārbauda atbilstoši ražotāja norādītajām precizitātes prasībām ne retāk kā reizi gadā.

156. Zemes kadastrālo uzmērīšanu veic atbilstoši šo noteikumu [2. pielikumā](http://likumi.lv/doc.php?id=243225#piel4) noteiktajām zemes kadastrālās uzmērīšanas precizitātes prasībām. Precizitātes prasības attiecina uz:

156.1. mērījumiem;

156.2. uzmērīšanas tīklu izveidošanu un izlīdzināšanu;

156.3. robežpunktu koordinātām.

157. Uzmērīšanas tīkla izveidošanai un zemes kadastrālajai uzmērīšanai atkarībā no zemes vienības atrašanās vietas ir šādas precizitātes prasības (šo noteikumu [2. pielikuma](http://likumi.lv/doc.php?id=243225#piel4) 1., 2. un 3. tabula):

157.1. pilsētā – 1. precizitātes kategorija;

157.2. ciemā – 2. precizitātes kategorija;

157.3. lauku apvidū – 3. precizitātes kategorija.

158. Zemes kadastrālās uzmērīšanas precizitātes prasības mērījumiem, kas iegūti, izmantojot globālās pozicionēšanas metodi uzmērīšanas tīkla izveidošanā un robežpunktu noteikšanā (tajā skaitā pa situācijas elementiem noteikto robežu pagrieziena punktu, kā arī jaunu robežpunktu noteikšanā uz esoša robežposma), norādītas šo noteikumu [2. pielikuma](http://likumi.lv/doc.php?id=243225#piel4) 1. un 2. tabulā.

159. Par zemes vienības vai zemes vienības daļas robežu uzmērīšanas precizitātes rādītāju izmanto punktu noteikšanas precizitāti. Precizitātes rādītājus iegūst mērījumu izlīdzināšanā kā izlīdzināto koordinātu vērtību standartnovirzes. Standartnovirze ir trīs reizes mazāka par iespējamo (maksimālo) novirzi.

160. Mērījumus ar globālās pozicionēšanas metodi veic saskaņā ar vispārpieņemtajiem globālās pozicionēšanas sistēmas mērījumu veikšanas tehnoloģijas nosacījumiem, kas nodrošina satelītu pārraidītā signāla tiešu uztveršanu. Ģeodēzisko mērījumu sesijas ilgumu izvēlas atbilstoši nepieciešamajai precizitātei saskaņā ar globālās pozicionēšanas uztvērēja ražotāja tehniskajos noteikumos noteikto laiku.

**8. Uzmērīšanas tīkla ierīkošana**

161. Zemes kadastrālās uzmērīšanas vajadzībām, ja nepieciešams, izveido uzmērīšanas tīklu, kas balstās uz:

161.1. valsts ģeodēzisko tīklu;

161.2. pastāvīgo globālās pozicionēšanas bāzes staciju sistēmu "Latvijas Pozicionēšanas sistēma" (turpmāk – LatPos);

161.3. vietējo ģeodēzisko tīklu vai uz pastāvīgo globālās pozicionēšanas bāzes staciju vai to sistēmu, izņemot LatPos, kura ir pārbaudīta normatīvajos aktos noteiktajā kārtībā, ja tiek nodrošināta šo noteikumu [163. punktā](http://likumi.lv/doc.php?id=243225#p146) minētā precizitāte attiecībā pret valsts ģeodēzisko tīklu vai LatPos.

162. Izmantoto ģeodēziskā tīkla punktu savstarpējā stāvokļa koordinātu standartnovirze nedrīkst pārsniegt 0,03 m.

163. Uzmērīšanas tīklu izvērtē pēc koordinātu standartnovirzēm pret ģeodēziskā tīkla punktiem. Uzmērīšanas tīkla punktu koordinātu standartnovirze nedrīkst pārsniegt 0,02 m.

164. Uzmērīšanas tīklu veido un uzmēra, balstoties vismaz uz trim šo noteikumu [163. punktā](http://likumi.lv/doc.php?id=243225#p144) minēto ģeodēzisko tīklu punktiem.

165. Uzmērīšanas tīklu var papildināt ar karātnes gājieniem, kuros katrā ir ne vairāk kā trīs no jauna ierīkojamie uzmērīšanas tīkla punkti.

166. Uzmērīšanas tīkla punktus apvidū nostiprina tā, lai tie saglabātos līdz zemes kadastrālās uzmērīšanas darbu pabeigšanai.

167. Ierīkojot uzmērīšanas tīklu, leņķus mēra pilnā paņēmienā.

168. Uzmērīšanas tīkla izveidošanas rezultāts ir apvidū koordinētie uzmērīšanas tīkla punkti, iegūtie un izlīdzinātie ģeodēziskie dati un mērījumu abrisā attēlota uzmērīšanas tīkla shēma.

**9. Robežas uzmērīšana apvidū**

169. Robežas uzmērīšana apvidū ietver robežpunktu un pa situācijas elementiem noteiktās robežas uzmērīšanu. Robežpunktu un robežas uzmērīšanu var veikt vienlaikus ar uzmērīšanas tīkla veidošanu.

170. Robežpunktu noteikšanas precizitāte nedrīkst būt zemāka par šo noteikumu [2. pielikuma](http://likumi.lv/doc.php?id=243225#piel4) 1. tabulā noteikto.

171. Ja robeža iepriekš noteikta pa ceļa zemes nodalījuma joslas malu, mērnieks uzmēra ceļa klātnes šķautnes, nosaka ceļa ass līniju un aprēķina ceļa zemes nodalījuma joslas malas pagriezienu punktu koordinātas.

172. Ja robeža noteikta pa ūdensteces viduslīniju, abos krastos uzmēra ūdenslīmeņa līniju normālā ūdens stāvoklī un aprēķina ūdensteces viduslīnijas pagriezienu punktu koordinātas. Robežu nosaka pa dabīgo ūdensteces viduslīniju vai pa ūdenstilpes normālo ūdenslīniju, izvērtējot veģetāciju. Ūdens līmeņa līniju normālā ūdens stāvoklī apvidū iezīmē meldru veģetācija, kas ietilpst ūdenstilpes vai ūdensteces teritorijā. Posmos, kur meldri nav raksturīgi, uzmēra augstuma atzīmes, lai varētu novilkt atbilstoša augstuma horizontāli no posma, kur skaidri izsekojama ūdens līmeņa līnija normālā ūdens stāvoklī.

173. Ja robeža noteikta pa grāvja viduslīniju, uzmēra abas grāvja augšējās malas un aprēķina viduslīnijas pagrieziena punkta koordinātas. Ja grāvja malas nav vienā līmenī, uzmēra abas grāvja ūdens līmeņa malas un aprēķina viduslīnijas pagrieziena punkta koordinātas.

174. Uzmērot robežu, mērnieks papildus uzmēra un mērījumu abrisā attēlo robežojošā zemes vienībā esošo:

[174.1](http://likumi.lv/doc.php?id=243225#n161.1). ēkas daļu, kas atrodas līdz četru metru attālumā no robežas, ja ir iespējama piekļūšana pie tās;

174.2. ceļu vai ielas klātni, ja robeža iepriekš noteikta pa ceļa zemes nodalījuma joslas malu;

174.3. ūdensteces vai ūdenstilpes ūdenslīmeņa līniju normālā ūdens stāvoklī;

174.4. Baltijas jūras, Rīgas jūras līča ūdenslīmeņa līniju, ja robeža noteikta pa Baltijas jūras vai Rīgas jūras līča krasta nogāzes augšmalu.

175. Nenostiprinātā robežpunkta koordinātas nosaka, uzmērot robežas punktu apvidū vai aprēķinot analītiski.

176. Apvidū veiktos mērījumus mērnieks atspoguļo mērījumu abrisā (šo noteikumu [11. pielikums](http://likumi.lv/doc.php?id=243225#piel12)).

177. Tālizpētes materiālus, atkārtoto mērījumu, kontrolmērījumu datus un aprēķinu rezultātus mērnieks ievieto elektroniskajā zemes kadastrālās uzmērīšanas lietā šajos noteikumos noteiktajā kārtībā.

178. Ja citā koordinātu sistēmā instrumentāli uzmērītam robežpunktam veic atkārtotus mērījumus, mērnieks izvērtē iepriekšējai robežpunkta un robežas koordinēšanai izmantoto uzmērīšanas tīkla punktu koordinātu atbilstību LKS-92 TM.

179. Ja konstatēta iepriekš izmantotā uzmērīšanas tīkla punkta koordinātu neatbilstība LKS-92 TM un koordinātu atšķirība pārsniedz šo noteikumu [163. punktā](http://likumi.lv/doc.php?id=243225#p146) minētos lielumus, mērnieks robežpunkta un robežas atjaunošanai izveido uzmērīšanas tīklu, izmantojot informāciju par iepriekš izmantotā uzmērīšanas tīkla punktiem vai, ja tie nav saglabājušies, apvidū identificētās robežzīmes, kuru koordinēšana veikta, izmantojot šo uzmērīšanas tīklu, un šo robežpunktu savstarpējās saites nepārsniedz šo noteikumu [2. pielikuma](http://likumi.lv/doc.php?id=243225#piel4) 3. tabulā minēto lielumu divkāršu vērtību.

180. Visas zemes vienības vai zemes vienības daļas robežpunktu koordinātas norāda robežpunktu koordinātu sarakstā. Robežpunktu koordinātu sarakstu sagatavo katrai zemes vienībai vai zemes vienības daļai, norādot zemes vienības vai zemes vienības daļas kadastra apzīmējumu, robežpunkta numuru atbilstoši zemes robežu plānam vai zemes vienības daļas robežu plānam un atbilstošu robežpunkta koordinātu (x, y) metros ar centimetra precizitāti.

181. Koordinātu sarakstu sagatavo:

181.1. uzmērot jaunu robežpunktu;

181.2. mainot koordināti iepriekš uzmērītam robežpunktam;

181.3. uzmērot ierādītu robežpunktu.

**10. Situācijas elementu uzmērīšana apvidū**

182. Zemes vienības teritorijā vai zemes vienības daļas teritorijā:

182.1. nosaka zemes lietošanas veidus un uzmēra kontūras;

182.2. uzmēra šādus situācijas elementus:

182.2.1. ēkas (ēkas apbūves laukuma noteikšanai, ēku uzmēra atbilstoši normatīvajiem aktiem būvju kadastrālās uzmērīšanas jomā);

182.2.2. atsevišķus objektus, kas nepieciešami piesaistes abrisu sagatavošanai un apgrūtinājumu teritoriju noteikšanai (atsevišķi stāvošs koks, kanalizācijas akas vāks u.tml.);

182.2.3. ceļus, dzelzceļu, sliežu ceļus;

182.2.4. ūdenstilpes un ūdensteces;

182.2.5. grāvjus, kas vienādi ar vai platāki par diviem metriem;

182.2.6. citus situācijas elementus atbilstoši ierosinātāja pieprasījumam.

183. Situācijas elementu uzmērīšanā ievēro šādus nosacījumus:

183.1. uzmērot ceļu, kuram nenosaka ceļa zemes nodalījuma joslu, uzmēra ceļa klātni un ceļa kompleksa ārējo kontūru

183.2. situācijas elementa (izņemot šo noteikumu [184. punktā](http://likumi.lv/doc.php?id=243225#p174) minētos situācijas elementus) mazākā teritorija un zemes lietošanas veida platība, kuru uzmēra un attēlo, ir:

183.2.1. mērogā 1:500 – 0,0005 ha;

183.2.2. mērogā 1:1000 – 0,002 ha;

183.2.3. mērogā 1:2000 – 0,008 ha;

183.2.4. mērogā 1:5000 – 0,04 ha;

183.2.5. mērogā 1:10000 – 0,15 ha.

184. Situācijas elementu uzmērīšanā neatkarīgi no to aizņemtās platības uzmēra:

184.1. pagalmus un tajos esošās ēkas;

184.2. ūdensteču, ūdenstilpju kontūras un šo noteikumu 182.2.5. apakšpunktā minētos grāvjus;

184.3. ceļus.

185. Zemes kadastrālajā uzmērīšanā zemes lietošanas veidus nosaka mērnieks atbilstoši normatīvajiem aktiem zemes lietošanas veidu klasifikācijas un to noteikšanas kritēriju jomā.

186. Ja aktualizē situācijas plānu, mērnieks:

186.1. apseko situāciju apvidū un salīdzina to ar iepriekš sagatavoto situācijas plānu un šo noteikumu 26.2. apakšpunktā minēto informāciju, ja tāda ir;

186.2. uzmēra situācijas elementu un zemes lietošanas veidu kontūras izmaiņas.

187. Ēkas uzmērīšanas kļūda nedrīkst pārsniegt zemes vienības robežzīmju noteikšanas precizitāti, kas minēta šo noteikumu [2. pielikuma](http://likumi.lv/doc.php?id=243225#piel4) 1. tabulā.

188. Situācijas elementu, izņemot ēkas, uzmērīšanas kļūda nedrīkst pārsniegt plāna grafisko noteiktību – 0,3 mm.

**11. Platības aprēķināšana**

189. Platību aprēķina:

189.1. zemes vienībai;

[189.2](http://likumi.lv/doc.php?id=243225#n179.2). zemes vienības daļai;

189.3. zemes lietošanas veida teritorijai;

189.4. apgrūtinājuma teritorijai.

190. Platību aprēķina analītiski:

[190.1](http://likumi.lv/doc.php?id=243225#n180.1). zemes vienībai vai zemes vienības daļai – izmantojot robežpunktu koordinātas;

190.2. zemes lietošanas veida teritorijai – izmantojot zemes lietošanas veida kontūras punktu koordinātas;

190.3. nekustamā īpašuma objekta apgrūtinājuma teritorijai:

190.3.1. izmantojot apgrūtinājumu robežas pagrieziena punktu koordinātas, kas iegūtas:

190.3.1.1. apgrūtinājumu robežas pārnesot no vietējās pašvaldības teritorijas plānojuma, detālplānojuma vai zemes ierīcības projekta digitālā materiāla;

[190.3](http://likumi.lv/doc.php?id=243225#piel180.3).[1.2](http://likumi.lv/doc.php?id=243225#piel1.2). apgrūtinājumu robežas pārnesot no līguma par apgrūtinājuma nodibināšanu, tiesas nolēmuma grafiskā pielikuma vai cita kartogrāfiskā materiāla;

190.3.1.3. apgrūtinājumu robežas pārnesot no normatīvajiem aktiem apgrūtinājumu robežu jomā;

190.3.2. ņemot vērā apgrūtinājumu izraisošajam objektam apvidū noteiktās koordinātas.

191. Aprēķinot platību, no tās izslēdz LKS-92 TM plaknes projekcijas sagrozījumus.

192. Platības aprēķina ar šādu noteiktību:

192.1. pilsētas, ciema teritorijā – 0,0001 ha;

192.2. lauku apvidū:

192.2.1. teritorijām līdz 1 ha (ieskaitot) – 0,0001 ha, bet, ja robežas noteiktas pa situācijas elementiem, – 0,01 ha;

192.2.2. teritorijām, kas lielākas par 1 ha, – 0,01 ha.

193. Zemes vienības daļas, zemes lietošanas veida kontūras un apgrūtinājuma teritorijas platības aprēķina atbilstoši precizitātei, ar kādu noteikta zemes vienības platība.

194. Zemes lietošanas veidu platību aprēķināšanai izmanto situācijas plāna sagatavi, kurā secīgi numurē zemes lietošanas veidu teritorijas (turpmāk - kontūrplāns). Kontūrplānu nesagatavo un platības aprēķinu neveic, ja zemes vienībai ir viens zemes lietošanas veids.

195. Aprēķinātās zemes lietošanas veidu platības ieraksta zemes lietošanas veidu platību sarakstā (aprēķinā) un kontūrplānā. Zemes lietošanas veidu platību summai jāsakrīt ar zemes vienības platību, bet nesaisti izlīdzina proporcionāli zemes lietošanas veidu platībām.

196. Uzmērot iepriekš instrumentāli uzmērītu zemes vienību, izņemot brīvā koordinātu sistēmā, aprēķinātā zemes vienības platība nedrīkst atšķirties no iepriekšējā uzmērīšanā aprēķinātās zemes vienības platības. Ja zemes vienību sadala, visu nodalīto zemes vienību platību summa nedrīkst atšķirties no sadalāmās zemes vienības platības. Par noapaļošanas rezultātā radušās platību atšķirību sagatavo platības neatbilstības aktu.

197. Veicot zemes kadastrālo uzmērīšanu, var veidoties zemes vienības platību atšķirība starp zemes kadastrālajā uzmērīšanā aprēķināto platību un platību, kas:

197.1. norādīta robežas noteikšanas tiesiskā pamatojuma dokumentā;

197.2. noteikta zemes vienībai, izmantojot ierādīšanas (grafiskās) metodes.

198. Pieļaujamo platību atšķirību aprēķina zemes vienības platībai, kas minēta šo noteikumu 197.1. un 197.2. apakšpunktā. Pieļaujamā platību atšķirība nedrīkst pārsniegt:

198.1. pilsētā – šo noteikumu [2. pielikuma](http://likumi.lv/doc.php?id=243225#piel4) 4. tabulā minēto atšķirību;

198.2. ciemā, lauku apvidū:

198.2.1. atšķirību, kas noteikta, izmantojot formulu ± 0,1 √¯P (P – zemes vienības platība (ha)), ja platība ir vienāda ar 1 ha vai mazāka;

198.2.2. atšķirību, kas noteikta, izmantojot formulu ± 0,25 √¯P (P – zemes vienības platība (ha)), ja platība ir lielāka par 1 ha, bet nepārsniedz 200 ha;

198.2.3. atšķirību, kas noteikta, izmantojot formulu ± 0,3 √¯P (P – zemes vienības platība (ha)), ja platība ir lielāka par 200 ha.

199. Ja mērnieks konstatē, ka zemes vienības platība pārsniedz pieļaujamo platību atšķirību, bet zemes kadastrālā uzmērīšana veikta atbilstoši šo noteikumu prasībām, mērnieks sagatavo platību neatbilstības aktu (šo noteikumu [12. pielikums](http://likumi.lv/doc.php?id=243225#piel13)), norādot tajā neatbilstības iemeslus.

200. Platību neatbilstības aktu sagatavo arī instrumentāli uzmērītai zemes vienībai, ja platības izmaiņas notikušas kļūdainas robežpunktu koordinātu noteikšanas dēļ, kopplatības aprēķināšanas vai robežu savstarpējas neatbilstības novēršanas dēļ.

201. Platību neatbilstības aktu paraksta ierosinātājs, apliecinot, ka ir informēts par aprēķināto platību un tās neatbilstības iemesliem. Ja ierosinātājs nepiekrīt aprēķinātajai platībai, mērnieks zemes kadastrālās uzmērīšanas darbus pārtrauc un par to informē ierosinātāju.

**12. Zemes robežu plāna sagatavošana**

202. Zemes robežu plāna titullapu un robežas grafisko attēlojumu sagatavo atbilstoši šo noteikumu [13. pielikumā](http://likumi.lv/doc.php?id=243225#piel14) minētajām prasībām un [14. pielikumā](http://likumi.lv/doc.php?id=243225#piel15) norādītajiem apzīmējumiem.

203. Zemes robežu plāns ir spēkā no tā reģistrācijas dienas Kadastra informācijas sistēmā un zaudē spēku ar tā anulēšanu saskaņā ar normatīvajiem aktiem kadastra objekta reģistrācijas un kadastra datu aktualizācijas jomā.

204. Zemes robežu plānu sagatavo, ja:

204.1. zemes vienībai nosaka robežu;

204.2. zemes robežu plānu kamerāli pārzīmē;

204.3. uzmēra iepriekš noteiktu (arī ierādītu) zemes vienību.

205. Zemes robežu plānu var sagatavot arī pēc atsevišķiem zemes kadastrālās uzmērīšanas darbiem – robežas vai tās atsevišķa robežpunkta vai robežposma izvērtēšanas un atjaunošanas, tai skaitā robežu neatbilstības novēršanas. Šādā gadījumā zemes robežu plānā iekļauj aktuālo informāciju atbilstoši veikto darbu apjomam, bet pārējā daļā informāciju pārraksta un pārzīmē.

206. Zemes robežu plāna titullapā kā sagatavošanas pamatojumu norāda:

206.1. kādu no šo noteikumu 25.2. apakšpunktā minētajiem robežas noteikšanas tiesiskā pamatojuma dokumentiem;

206.2. zemes robežu plāna, kas sagatavots, nosakot robežu, sagatavošanas datumu, ja kadastrāli uzmēra iepriekš noteiktu, tai skaitā ierādītu, zemes vienību.

207. Zemes robežu plāna titullapā papildus norāda atzinumu par robežas neatbilstību tai zemes vienībai, kuras robeža izmainīta attiecībā pret šo noteikumu 206. punktā minēto plāna sagatavošanas pamatojuma dokumentu.

208. Ja zemes vienību sadala, katrai jaunizveidotajai zemes vienībai sagatavo atsevišķu zemes robežu plānu.

209. Ja daļu no zemes vienības pievieno blakus esošai zemes vienībai, to nenosakot par jaunu zemes vienību, sagatavo:

209.1. zemes robežu plānu zemes vienībai, no kuras nodalīta zemes platība;

209.2. zemes robežu plānu zemes vienībai, kurai pievienota zemes platība.

210. Zemes vienībai, no kuras nodalīta zemes platība, zemes robežu plānā:

210.1. titullapā ieraksta "No zemes vienības nodalīta zemes platība \_\_ ha, kas pievienota zemes vienībai ar kadastra apzīmējumu \_\_\_\_\_\_\_\_\_";

210.2. attēlo pēc zemes platības nodalīšanas izmainītās zemes vienības robežas;

210.3. norāda shēmu, kurā uzskatāmi attēlo blakus esošās zemes vienības un nodalīto zemes platību.

211. Zemes vienībai, kurai pievienota zemes platība, zemes robežu plānā:

211.1. titullapā ieraksta "Zemes vienībai pievienota zemes platība \_\_\_ ha, kas nodalīta no zemes vienības ar kadastra apzīmējumu \_\_\_\_\_\_\_\_\_\_";

211.2. attēlo pēc zemes platības pievienošanas izmainītās zemes vienības robežas;

211.3. norāda shēmu, kurā uzskatāmi attēlo blakus esošās zemes vienības un pievienoto zemes platību.

212. Zemes vienībai, kas izveidota no vairākām nodalītām zemes platībām no citām zemes vienībām:

212.1. titullapā ieraksta "Zemes vienība izveidota no zemes platības \_\_\_ ha, kas nodalīta no zemes vienības ar kadastra apzīmējumu \_\_\_\_\_\_\_\_\_\_\_\_\_\_\_\_\_, zemes platības \_\_\_ ha, kas nodalīta no zemes vienības ar kadastra apzīmējumu \_\_\_\_\_\_\_\_\_\_\_\_\_\_\_\_\_";

212.2. attēlo izveidotās zemes vienības robežas pēc zemes platības nodalīšanas no citām zemes vienībām;

212.3. norāda shēmu, kurā uzskatāmi attēlo blakus esošās zemes vienības un nodalīto zemes platību.

213. Ja nepieciešams zemes robežu plānā uzskatāmi attēlot visus situācijas elementus, robežas grafiskā attēlojuma mērogu var palielināt vai samazināt, kā arī atsevišķus plāna fragmentus attēlot palielinātā mērogā iznesumu veidā. Nosakot zemes robežu plāna mērogu, nedrīkst pazemināt uzmērāmo punktu noteikšanas precizitāti, kas atbilst šo noteikumu [2. pielikuma](http://likumi.lv/doc.php?id=243225#piel4) 1. tabulā minētajām prasībām.

**13. Situācijas plāna sagatavošana**

214. Situācijas plāna titullapu un grafisko attēlojumu sagatavo atbilstoši šo noteikumu [14. pielikumā](http://likumi.lv/doc.php?id=243225#piel15) norādītajiem apzīmējumiem un [15. pielikumā](http://likumi.lv/doc.php?id=243225#piel16) minētajām prasībām.

215. Situācijas plāna sagatavošanai mērnieks uzmēra situācijas elementus, bet, ja situācija jau ir uzmērīta, uzmēra situācijas aktuālās izmaiņas. Situācijas plāna sagatavošanai var izmantot augstas detalizācijas topogrāfiskās informācijas topogrāfisko plānu, ja tas atbilst faktiskajam stāvoklim apvidū, lai no tā pārnestu situācijas elementus un citus kartogrāfiskos materiālus, kas nodrošina šo noteikumu [188. punktā](http://likumi.lv/doc.php?id=243225#p178) minētās precizitātes prasības.

216. Šo noteikumu 205. punktā minētajā gadījumā, ja situācijas plānu neaktualizē, bet pārzīmē, situācijas plāna titullapā norāda pārzīmētā situācijas plāna datumu: "Plānā attēlota (datums) sagatavotā situācijas plāna informācija".

217. Situācijas plāns ir spēkā no tā reģistrācijas dienas Kadastra informācijas sistēmā un zaudē spēku ar tā anulēšanu saskaņā ar normatīvajiem aktiem kadastra objekta reģistrācijas un kadastra datu aktualizācijas jomā.

218. Ja ūdensteces un ūdenstilpes ar ceļu krustojas divos vai vairākos līmeņos, otrā un pārējo līmeņu situācijas elementus par zemes lietošanas veidiem nenosaka, bet situācijas plānā attēlo to kontūras.

219. Grāvim vidējo platumu nosaka ar viena metra noteiktību, kā arī ar bultiņu norāda ūdens tecēšanas virzienu, ja to var noteikt.

220. Situācijas plāna grafiskajā attēlojumā attēlo ēkas ārējās kontūras un ieraksta ēkas kadastra apzīmējumu.

221. Situācijas plānā var ierakstīt skaidrojošus uzrakstus pie situācijas elementa, ja šo noteikumu [14.pielikumā](http://likumi.lv/doc.php?id=243225#piel15) nav noteikts apzīmējums, ar kādu apzīmē attiecīgu situācijas elementu, kā arī izmantot augstas detalizācijas topogrāfiskās informācijas sagatavošanā lietotos apzīmējumus.

222. Situācijas plāna grafisko attēlojumu sagatavo, izmantojot zemes robežu plānā attēlotās zemes vienības vai zemes vienības daļas robežas. Lai uzskatāmi parādītu visus situācijas elementus, situācijas plānā tos var attēlot palielinātā mērogā iznesumu veidā vai uz atsevišķas lapas (lapām).

**14****. Apgrūtinājumu plāna sagatavošana**

223. Apgrūtinājumu plāna titullapu un nekustamā īpašuma objektu apgrūtinājumu grafisko attēlojumu sagatavo atbilstoši šo noteikumu [14.pielikumā](http://likumi.lv/doc.php?id=243225#piel15) norādītajiem apzīmējumiem un [16.pielikumā](http://likumi.lv/doc.php?id=243225#piel17) minētajām prasībām.

224. Šo noteikumu 205. punktā minētajā gadījumā, ja apgrūtinājumu plānu neaktualizē, bet pārzīmē, apgrūtinājumu plāna titullapā norāda pārzīmētā apgrūtinājumu plāna datumu: "Plānā attēlota (datums) sagatavotā apgrūtinājumu plāna informācija".

225. Ja zemes vienībā vai zemes vienības daļā nav nekustamā īpašuma objekta apgrūtinājumi, mērnieks sagatavo informāciju par apgrūtinājumu neesību (šo noteikumu [17. pielikums](http://likumi.lv/doc.php?id=243225#piel18)). Informācijai par apgrūtinājumu neesību grafisko attēlojumu nenoformē.

226. Apgrūtinājumu plāns ir spēkā no tā reģistrācijas dienas Kadastra informācijas sistēmā un zaudē spēku ar tā anulēšanu saskaņā ar normatīvajiem aktiem kadastra objekta reģistrācijas un kadastra datu aktualizācijas jomā.

227. Apgrūtinājumus ieraksta apgrūtinājumu plānā atbilstoši normatīvajos aktos noteiktajai nekustamā īpašuma objektu apgrūtinājumu klasifikācijai.

228. Apgrūtinājumu plānā attēlo visus nekustamā īpašuma objekta apgrūtinājumus (izņemot servitūtus), izmantojot:

228.1. informāciju par zemesgrāmatā un Kadastra informācijas sistēmā reģistrētajiem nekustamā īpašuma objekta apgrūtinājumiem;

228.2. informāciju no detālplānojuma vai zemes ierīcības projekta;

228.3. vietējās pašvaldības informāciju par nekustamā īpašuma objekta apgrūtinājumiem;

228.4. vietējās pašvaldības un inženiertīklu īpašnieku (turētāju) sniegto informāciju par inženiertīkliem;

228.5. dokumentu par apgrūtinājuma noteikšanu;

228.6. dokumentu par apgrūtinājuma izbeigšanu;

228.7. aktuālo topogrāfisko plānu;

228.8. mērnieka iegūto informāciju par apgrūtinājumu izraisošiem objektiem apvidū;

228.9. normatīvajos aktos noteikto informāciju par apgrūtinājumiem, tai skaitā par īpaši aizsargājamo dabas teritoriju un to funkcionālo zonu robežām;

228.10. informāciju no Apgrūtināto teritoriju informācijas sistēmas.

229. Informāciju par inženiertīkliem mērnieks izmanto tikai nekustamā īpašuma apgrūtinājuma teritorijas noteikšanai. Uzmērītos inženiertīklus attēlo mērījumu abrisā. Apakšzemes inženiertīklus uzmēra, ja ierosinātājs ir nodrošinājis, ka objektu atrašanās vietas apvidū ir viennozīmīgi identificējamas.

230. Apgrūtinājumu plānā kā laukumus attēlo tos apgrūtinājumus, kuru:

230.1. mazākā aizņemtā zemes platība ir:

230.1.1. mērogā 1:500 – 0,0005 ha;

230.1.2. mērogā 1:1000 – 0,0020 ha;

230.1.3. mērogā 1:2000 – 0,0080 ha;

230.1.4. mērogā 1:5000 – 0,04 ha;

230.1.5. mērogā 1:10000 – 0,15 ha;

230.2. aizņemtā teritorija ap vai gar objektu veido izstieptu laukumu, un tā minimālais platums ir:

230.2.1. mērogā 1:500 – 1 m;

230.2.2. mērogā 1:1000 – 2 m;

230.2.3. mērogā 1:2000 – 4 m;

230.2.4. mērogā 1:5000 – 10 m;

230.2.5. mērogā 1:10000 – 20 m.

231. Apgrūtinājumu, kuru nav iespējams attēlot kā laukumu, apgrūtinājumu plānā attēlo kā līniju, līnijas vidū norādot tās platumu.

232. Ja vienā vietā pārklājas vairākas viena veida nekustamā īpašuma objekta apgrūtinājuma aizņemtās teritorijas, attēlojot apgrūtinājuma plānā, tās apvieno. Apgrūtinājumu aizņemtās teritorijas attēlo tā, lai viennozīmīgi un nepārprotami vizualizētu katru apgrūtinājuma aizņemto teritoriju. Ja nepieciešams, apgrūtinājuma grafisko attēlojumu sagatavo uz vairākām lapām.

233. Apgrūtinājumu plānu vai informāciju par apgrūtinājumu neesību iesniedz vietējā pašvaldībā nekustamā īpašuma objekta apgrūtinājumu saskaņošanai. Vietējās pašvaldības pārstāvis apgrūtinājumus saskaņo elektroniski.

**15. Zemes vienības daļas kadastrālā uzmērīšana un plāna sagatavošana**

234. Zemes vienības daļas kadastrālajā uzmērīšanā:

234.1. izvērtē un atjauno robežposmus, kur zemes vienības daļas robeža sakrīt ar zemes vienības robežu;

234.2. uzmēra zemes vienības daļas robežu un situācijas elementus;

234.3. sagatavo zemes vienības daļas robežas aktu;

234.4. sagatavo zemes vienības daļas robežu plānu;

234.5. sagatavo situācijas plānu;

234.6. sagatavo apgrūtinājumu plānu vai informāciju par apgrūtinājumu neesību.

235. Zemes vienības daļas robežu nosaka atbilstoši ierosinātāja iesniegtajai zemes robežu plāna kopijai ar tajā attēlotām zemes vienības daļas robežām. Valsts un pašvaldības zemes vienības daļas robežas var attēlot arī citā kartogrāfiskajā materiālā. Par zemes vienības daļas robežas noteikšanu sagatavo zemes vienības daļas robežas aktu.

236. Zemes vienības daļas robežu uzmēra atbilstoši vispārīgām zemes vienības uzmērīšanas prasībām. Robežpunktu apvidū nostiprina ar robežzīmi vai pagaidu robežzīmi atbilstoši šo noteikumu [5. nodaļai](http://likumi.lv/doc.php?id=243225#n5). Zemes vienības daļas robežzīmei, kas nav zemes vienības robežzīme, robežposmā, kas sakrīt ar zemes vienības robežposmu, kupicu neveido.

237. Lai sagatavotu zemes vienības daļas robežu plānu zemes vienībai, kuras robežas ierādītas, mērnieks instrumentāli uzmēra apsekoto un atjaunoto robežpunktu. Ja zemes vienības robeža ir instrumentāli uzmērīta, robežas uzmēra tiem zemes vienības daļas robežposmiem, kas norobežos zemes vienības daļu zemes vienībā.

238. Lai sagatavotu zemes vienības daļas robežu plānu valstij vai pašvaldībai piekritīgai vai piederošai zemes vienībai, kuras robežas nav uzmērītas, mērnieks zemes vienības daļas robežu nosaka, ievērojot zemes vienības projektēto robežu.

239. Zemes vienības daļas robežu plāna titullapu un grafisko attēlojumu sagatavo atbilstoši šo noteikumu [14. pielikumā](http://likumi.lv/doc.php?id=243225#piel15) norādītajiem apzīmējumiem un šo noteikumu [18. pielikumā](http://likumi.lv/doc.php?id=243225#piel19) minētajām prasībām.

240. Zemes vienības daļas robežu plāns, situācijas plāns un apgrūtinājumu plāns ir spēkā no tā reģistrācijas dienas Kadastra informācijas sistēmā un zaudē spēku ar tā anulēšanu saskaņā ar normatīvajiem aktiem kadastra objekta reģistrācijas un kadastra datu aktualizācijas jomā.

241. Zemes vienības robežas apsekošanas akta, robežas atjaunošanas akta un zemes vienības daļas robežas akta sagatavošanā ievēro šo noteikumu prasības par robežas izvērtēšanu un atjaunošanu un robežas noteikšanu zemes vienībai.

242. Katrai zemes vienības daļai sagatavo atsevišķu zemes vienības daļas robežu plānu, situācijas plānu un apgrūtinājumu plānu. Situācijas plāna un apgrūtinājumu plāna mērogs sakrīt ar zemes vienības daļas robežu plāna mērogu.

243. Situācijas plānu un apgrūtinājumu plānu zemes vienības daļai sagatavo atbilstoši šo noteikumu [13.](http://likumi.lv/doc.php?id=243225#n12) un [14. nodaļas](http://likumi.lv/doc.php?id=243225#n13) prasībām.

**16. Atmežojamās meža zemes izvietojuma plāna sagatavošana**

244. Sagatavojot atmežojamās meža zemes izvietojuma plānu, mērnieks:

244.1. apvidū nosaka tās robežu, atzīmējot ar pagaidu robežzīmēm;

244.2. uzmēra atmežojamās meža zemes robežu;

244.3. sagatavo atmežojamās meža zemes izvietojuma plānu.

245. Atmežojamās meža zemes robežas uzmēra atbilstoši situācijas elementu uzmērīšanas prasībām, pamatojoties uz ierosinātāja rakstisku iesniegumu un tam pievienoto grafisko pielikumu.

246. Par iesnieguma grafisko pielikumu var izmantot zemes robežu plāna, situācijas plāna vai topogrāfiskā plāna kopiju, kurā attēlota atmežojamās meža zemes robeža.

247. Atmežojamās meža zemes izvietojuma plānam titullapu nenoformē. Plānu sagatavo atbilstoši šo noteikumu [14. pielikumā](http://likumi.lv/doc.php?id=243225#piel15) norādītajiem apzīmējumiem un šo noteikumu [19. pielikumā](http://likumi.lv/doc.php?id=243225#piel21) minētajām prasībām.

248. Atmežojamās meža zemes izvietojuma plānu (oriģinālu) mērnieks sagatavo vismaz tik eksemplāros, lai pa vienam eksemplāram varētu izsniegt katram īpašniekam (kopīpašniekam).

**17. Zemes robežu plāna, situācijas plāna un apgrūtinājumu plāna kamerālā pārzīmēšana**

249. Zemes robežu plānu, situācijas plānu un apgrūtinājumu plānu, neveicot zemes kadastrālo uzmērīšanu apvidū, kamerāli pārzīmē:

249.1. ja vienā zemes robežu plānā attēlotas divas vai vairākas zemes vienības un ierosinātājs ir pieprasījis veikt zemes robežu plāna kamerālo pārzīmēšanu, lai attēlotu katru zemes vienību atsevišķā plānā;

249.2. ja plānā attēlotas vairākas zemes vienības un kādu no tām instrumentāli uzmēra vai apvieno ar citu zemes vienību;

249.3. šo noteikumu [250. punktā](http://likumi.lv/doc.php?id=243225#p251) minētajā gadījumā.

250. Veicot situācijas vai apgrūtinājumu aktualizāciju zemes vienībai, kurai sagatavots apvienotais zemes robežu, situācijas un apgrūtinājumu plāns, plānu, kuru neaktualizē, var kamerāli pārzīmēt atsevišķā zemes robežu, situācijas vai apgrūtinājumu plānā. Ja plānā ir attēlotas vairākas zemes vienības, atlikušās zemes vienības, kuras neaktualizē, kamerāli pārzīmē zemes robežu, situācijas un apgrūtinājumu plānā, nedalot atsevišķos zemes robežu, situācijas un apgrūtinājumu plānos.

251. Kamerāli pārzīmējot apvienoto zemes robežu, situācijas un apgrūtinājumu plānu, kurā ir attēlotas vairākas zemes vienības, katrai zemes vienībai sagatavo atsevišķu apvienoto zemes robežu, situācijas un apgrūtinājumu plānu.

252. Kamerālai pārzīmēšanai mērnieks izmanto Kadastra informācijas sistēmā reģistrēto aktuālo zemes robežu plānu, situācijas plānu un apgrūtinājumu plānu vai apvienoto zemes robežu, situācijas un apgrūtinājumu plānu. Ja aktuālais plāns ir jau kamerāli pārzīmēts vai Valsts zemes dienests ir sagatavojis zemes robežu plānu, izmantojot Kadastra informācijas sistēmas datus un Valsts zemes dienesta arhīva dokumentus, tad kamerālai pārzīmēšanai mērnieks izmanto plānu (izņemot situācijas vai apgrūtinājumu plānu, ja ir veikta situācijas plāna vai apgrūtinājumu plāna aktualizācija), kas tika izmantots pirmreizējai kamerālai plāna pārzīmēšanai vai zemes robežu plāna sagatavošanai, izmantojot Kadastra informācijas sistēmas datus un Valsts zemes dienesta arhīva dokumentus.

253. Kamerāli pārzīmējot:

253.1. plāna grafiskā attēlojuma pusē:

253.1.1. norāda ierādītās zemes vienības robežas, konstruējot ar precizitāti 0,2 mm;

253.1.[2.](http://likumi.lv/doc.php?id=243225#p2) zemes robežu plānā instrumentāli uzmērīto robežpunktu koordinātas neattēlo, bet tās pārraksta robežpunktu koordinātu sarakstā no iepriekš sagatavotā zemes robežu plāna;

253.1.3. pārraksta informāciju no iepriekš sagatavotā plāna;

253.2. titullapā:

253.2.1. pārraksta informāciju no iepriekš sagatavotā plāna;

253.2.2. norāda uzrakstu "Zemes vienība ir kamerāli pārzīmēta". Ja zemes vienības robežas ir ierādītas, uzmērītas vietējā vai brīvā koordinātu sistēmā vai robežas noteiktas LKS-92 TM, izmantojot ortofotokarti, papildus norāda uzrakstu "Zemes vienības platība tiks precizēta pēc zemes vienības robežu kadastrālās uzmērīšanas".

254. Zemes kadastrālās uzmērīšanas dokumentu sagatavošanā, veicot zemes robežu plāna, situācijas plāna un apgrūtinājuma plāna kamerālo pārzīmēšanu, ievēro vispārīgās šajos noteikumos noteiktās zemes kadastrālās uzmērīšanas un zemes kadastrālās uzmērīšanas dokumentu sagatavošanas prasības.

255. Kamerāli pārzīmēto apgrūtinājumu plānu nesaskaņo ar vietējo pašvaldību.

**18. Kadastrālās uzmērīšanas datu un dokumentu labošana**

256. Mērnieks, kurš pieļāvis neatbilstību, bez atlīdzības labo zemes kadastrālās uzmērīšanas datus un dokumentus, pamatojoties uz ierosinātāja iesniegumu, 10 gadu laikā no to reģistrācijas Kadastra informācijas sistēmā, neņemot vērā kamerāli pārzīmēto plānu reģistrāciju. Vēršoties arī pie cita mērnieka, ierosinātājs zemes kadastrālās uzmērīšanas datu un dokumentu labošanu (ja tam ir pamats) veic par saviem līdzekļiem.

257. Mērnieks veic priekšizpēti un labo zemes kadastrālās uzmērīšanas datus un dokumentus tādā apjomā, kāds nepieciešams, lai novērstu priekšizpētes laikā konstatētās neatbilstības.

258. Mērnieks zemes kadastrālās uzmērīšanas datus un dokumentus labo, ievērojot šo noteikumu prasības.

259. Mērniekam nav pienākums labot zemes kadastrālās uzmērīšanas datus un dokumentus, ja ilgāk par trim mēnešiem pēc informācijas nosūtīšanas ierosinātājam par zemes kadastrālās uzmērīšanas darbu pārtraukšanu, ierosinātājs:

259.1. bez attaisnojoša iemesla neierodas uz iepriekš noteikto zemes robežu apsekošanu vai atjaunošanu;

259.2. bez attaisnojoša iemesla neparaksta šajos noteikumos noteiktajā kārtībā sagatavotos zemes kadastrālās uzmērīšanas dokumentus;

259.3. nav izpildījis šo noteikumu prasības un tādēļ nav iespējams veikt zemes kadastrālo uzmērīšanu.

260. Ja kļūda zemes kadastrālās uzmērīšanas datos un dokumentos nav saistīta ar robežas neatbilstību, mērnieks kļūdu labo un sagatavo aktu par datu un dokumentu labošanu (šo noteikumu 20. pielikums).

**19. Zemes kadastrālās uzmērīšanas dokumentu sagatavošana un iesniegšana Valsts zemes dienestā**

261. Mērnieks sagatavo zemes kadastrālās uzmērīšanas dokumentus un šajā nodaļā noteiktajā kārtībā iesniedz Valsts zemes dienestā.

262. Elektronisko zemes kadastrālās uzmērīšanas lietu sagatavo:

262.1. vienu visām vienlaikus uzmērītajām zemes vienībām, kas ietilpst vienā nekustamajā īpašumā;

262.2.par atsevišķiem zemes kadastrālās uzmērīšanas darbiem;

262.3. vienu visām vienlaikus uzmērītajām zemes vienības daļām, kas ietilpst vienā zemes vienībā.

263. Elektronisko zemes kadastrālās uzmērīšanas lietu var sagatavot vienu par visām vienā detālplānojumā vai vienā zemes ierīcības projektā iekļautām zemes vienībām.

264. Elektronisko zemes kadastrālās uzmērīšanas lietu sagatavo kā pakotni, kas ir parakstīta ar mērnieka drošu elektronisko parakstu un laika zīmogu EDOC datņu formātā. Tajā ievieto:

264.1. Elektroniskus dokumentus portatīvā dokumenta (*PDF*) vai digitāli saspiesta un kodēta attēla (*TIFF*) datņu formātā:

264.1.1. kadastra informāciju;

264.1.2. citā koordinātu sistēmā noteikto zemes vienību koordinātu pārrēķinu LKS-92 TM;

264.1.3. informāciju par uzmērīšanā izmantotajiem ģeodēziskajiem punktiem (par izmantotajiem valsts ģeodēziskā tīkla punktiem, par zemes vienībai kadastrālajā uzmērīšanā izmantotajiem vietējā ģeodēziskā tīkla punktiem);

264.1.4. mērījumu datu izdruku, kurā norādīts instrumenta nosaukums (modelis), numurs, uzmērīšanas datums un laiks, iestatītās mērījumu korekcijas, mērīto punktu numurs, kods, horizontālā leņķa nolasījums, attāluma nolasījums, vertikālā leņķa nolasījums;

264.1.5. ar globālās pozicionēšanas metodi iegūto mērījumu datu izdruku, kurā norādīts instrumenta nosaukums (modelis), numurs, izmantotās pastāvīgās globālās pozicionēšanas bāzes stacijas vai sistēmas nosaukums vai kods un koordinātas, uzmērīto punktu numuri, x, y koordinātas, uzmērītā punkta standartnovirzes pēc x, y, pozicionālās precizitātes (PDOP) skaitlis, punkta uzmērīšanas laiks;

264.1.6. aprēķinu rezultātus (uzmērīšanas tīkla izlīdzināšanas rezultāts, uzmērīšanas tīkla un uzmērīto punktu koordinātu aprēķins, noteiktības novērtējums un aprēķināto koordinātu saraksts);

264.1.7. tālizpētes mērījumu krāsu attēlu, kurā norādīta noteiktā robeža, robežposmu lūzuma vietas, koordinātu tīkls;

264.1.8. kontūrplānu;

264.1.9. zemes lietošanas veidu platību sarakstu (aprēķinu);

264.1.10. piesaistes abrisu strīdus robežpunktam;

264.1.11. robežpunktu koordinātu sarakstu;

264.1.12. citus mērnieka sagatavotos dokumentus, kas pamato veiktos zemes kadastrālās uzmērīšanas darbus;

264.2. elektroniskus dokumentus Bentley Systems datorizētās projektēšanas *(DGN)* vai *Autodesk* datorizētās projektēšanas *(DWG)* datņu formātā:

264.2.1. mērījumu abrisu;

264.2.2. tālizpētes materiālu, kurā iekļautas horizontāles ar intervālu, kas pārskatāmi raksturo situācijas elementa kontūru, noteiktā situācijas elementa kontūru un pa to noteikto robežposmu lūzuma vietas;

264.2.3. zemes robežu plānu;

264.2.4. zemes vienības daļas robežu plānu;

264.2.5. situācijas plānu;

264.2.6. apgrūtinājumu plānu;

264.2.7. kadastra informācijas grafiskās daļas izdruku;

264.2.8. speciāli sakārtotu robežu datni;

264.3. elektroniskus dokumentus EDOC datņu formātā, kas katrs parakstīts ar drošu elektronisko parakstu un satur laika zīmogu:

264.3.1. atzinumu par iebildumu pamatotību un darbu turpināšanu;

264.3.2. atzinumu par robežu neatbilstību;

264.3.3. aktu par datu un dokumentu labošanu;

264.3.4. zemes robežu plānu;

264.3.5. zemes vienības daļas robežu plānu;

264.3.6. situācijas plānu;

264.3.7. apgrūtinājumu plānu;

264.3.8. saskaņoto apgrūtinājumu plānu;

264.3.9. informāciju par apgrūtinājumu neesību;

264.3.10. saskaņoto informāciju par apgrūtinājumu neesību;

264.4. papīra formas dokumentu elektroniskas kopijas portatīvā dokumenta (*PDF*) datņu formātā ar apliecinājuma uzrakstu katram no tiem:

264.4.1. ierosinātāja iesniegumu kadastra objekta reģistrācijai vai kadastra datu aktualizācijai;

264.4.2. ierosinātāja un pierobežnieka pilnvaroto personu pilnvaru vai dokumentu, kas apliecina amatpersonas tiesības bez īpaša pilnvarojuma pārstāvēt attiecīgo juridisko personu vai institūciju;

264.4.3. robežas noteikšanas tiesiskā pamatojuma dokumentu (zemes ierīcības projektam vai detālplānojumam – vietējās pašvaldības lēmumu par to apstiprināšanu un grafisko daļu;

264.4.4. vietējās pašvaldības atzinumu par robežas izmaiņu cēloņiem;

264.4.5. apgrūtinājumu plāna sagatavošanai izmantotos dokumentus;

264.4.6. šo noteikumu 266. punktā norādītos dokumentus.

265. Šo noteikumu 264.4.apakšpunktā minētie dokumenti, kas sākotnēji sagatavoti kā elektroniski dokumenti un ir parakstīti ar drošu elektronisku parakstu un satur laika zīmogu, elektroniskajā zemes kadastrālajā uzmērīšanas lietā ievietojami oriģinālajā formātā.

266. Kopā ar elektronisko zemes kadastrālās uzmērīšanas lietu mērnieks iesniedz papīra formā sagatavotus dokumentus (oriģinālus):

266.1. ierosinātāja iesniegumu kadastra objekta reģistrācijai vai kadastra datu aktualizācijai;

266.2. robežas apsekošanas aktu;

266.3. robežas atjaunošanas aktu;

266.4. robežas neatbilstības novēršanas aktu;

266.5. zemes vienības daļas robežas aktu;

266.6. robežas noteikšanas aktu;

266.7. platību neatbilstības aktu;

266.8. robežzīmes likvidēšanas aktu.

267. Šo noteikumu 264.2.8.apakšpunktā minētajā speciāli sakārtotajā robežu datnē (arī par atsevišķi veiktajiem zemes kadastrālās uzmērīšanas darbiem, iekļaujot informāciju atbilstoši veikto darbu apjomam, tai skaitā par veikto situācijas vai apgrūtinājuma plāna aktualizāciju) iekļauj šādu informāciju:

267.1. zemes vienības vai zemes vienības daļas robežas;

267.2. zemes vienības vai zemes vienības daļas kadastra apzīmējumu;

267.3. zemes vienības vai zemes vienības daļas robežpunktus un to numurus;

267.4. ēkas ārējo kontūru;

267.5. būves kadastra apzīmējumu;

267.6. zemes lietošanas veidu kontūras un apzīmējumus;

267.7. apgrūtinājumu aizņemtās teritorijas un klasifikācijas kodus.

268. Ja apgrūtinājumu plānā izmantotā mēroga dēļ apgrūtinājuma teritorijas attēlošanai izmantots ārpus mēroga apzīmējums, tad saskaņā ar šo noteikumu 264.2.8. apakšpunktā iesniedzamajā datnē to pārveido par teritoriju ar noslēgtu kontūru.

269. Elektroniskajā zemes kadastrālās uzmērīšanas lietā par atsevišķi veiktajiem zemes kadastrālās uzmērīšanas darbiem (zemes robežu apsekošanu, atjaunošanu, robežu neatbilstības novēršanu) šo noteikumu 264.2.8. apakšpunktā minētajā datnē attēlo robežposmu, kurā veikta apsekošana, atjaunošana vai robežas neatbilstības novēršana, atbilstoši šo darbu rezultātā iegūtajiem datiem par robežas novietojumu.

270. Informācijai, kas iekļauta šo noteikumu 264.2.8. apakšpunktā minētajā datnē, mērnieks nodrošina atbilstību šādām prasībām:

270.1. robežas, zemes lietošanas veidu kontūras un apgrūtinājumu aizņemtās teritorijas veido noslēgtu kontūru (nav pārrāvumu un pārklājumu);

270.2. robežas lūzuma punkta koordinātas atbilst robežpunkta koordinātām;

270.3. robežpunktu koordinātas atbilst tā punkta koordinātām, pie kura piesaistīts robežpunkta numurs;

270.4. dati ir sakārtoti atbilstoši šo noteikumu [14. pielikumā](http://likumi.lv/doc.php?id=243225#piel15) norādītajiem apzīmējumiem.

271. Šo noteikumu 264.2.8.apakšpunktā minēto datni mērnieks neiesniedz, ja ir sagatavots kamerāli pārzīmēts plāns.

272. Ja dokuments satur koordinātas vai koordinātu labojumus, dokumentā norāda koordinātu sistēmu un datorprogrammu, kas izmantota datu apstrādē.

273. Šo noteikumu 264. punktā minēto dokumentu un datņu nosaukumus veido atbilstoši paraugam, kas publicēts Valsts zemes dienesta tīmekļvietnē. Dokumentiem, kas nav norādīti minētajā tīmekļvietnē, nosaukumus veido, norādot kadastra apzīmējumu (bez atstarpēm, starpsvītrām u. tml.), lielo burtu "Z", saīsinātu dokumenta veida pierakstu un dokumenta datumu (formātā "ggggmmdd" bez punktiem, atstarpēm, starpsvītrām u. tml.).

274. Mērnieks vai komersants saskaņā ar normatīvajiem aktiem dokumentu un arhīva pārvaldības jomā savā lietvedībā uzglabā dokumentus, kurus neiesniedz Valsts zemes dienestā:

274.1. personu uzaicinājuma vēstules un uzaicinājuma paziņojumus;

274.2. sarakstes dokumentus ar ierosinātāju vai pierobežnieku, arī viņu pretenzijas, ko neievieto elektroniskajā zemes kadastrālās uzmērīšanas lietā;

274.3. iesāktos un nepabeigtos zemes kadastrālās uzmērīšanas dokumentus;

274.4. atmežojamās meža zemes izvietojuma plānu un ar tā sagatavošanu saistītos dokumentus;

274.5. informāciju no Meža valsts reģistra;

274.6. citus ar pasūtījuma izpildi saistītos dokumentus, kas pamato mērnieka veiktos zemes kadastrālās uzmērīšanas darbus.

275. Mērnieks vai komersants šo noteikumu [274. punktā](http://likumi.lv/doc.php?id=243225#p271) minētos dokumentus savā lietvedībā glabā ne mazāk kā 10 gadus vai, ja ir uzsākta tiesvedība saistībā ar veikto zemes kadastrālo uzmērīšanu, arī ilgāk – līdz tiesas nolēmuma spēkā stāšanās dienai. Izbeidzot komercdarbību vai saimniecisko darbību, dokumentus nodod glabāšanai arhīvā normatīvajos aktos noteiktajā kārtībā.

**20. Zemes kadastrālajā uzmērīšanā iesaistīto personu tiesības un pienākumi**

276. Ierosinātājam ir šādas tiesības:

276.1. saņemt šo noteikumu prasībām atbilstošu pakalpojumu;

276.2. lūgt mērniekam sniegt informāciju par zemes kadastrālās uzmērīšanas darbu norisi un termiņiem un saņemt atbildi uz rakstiski izteiktajām pretenzijām un lūgumiem;

276.3. ja radušies iebildumi pret zemes kadastrālās uzmērīšanas darbu atbilstību šo noteikumu prasībām, atteikties parakstīt zemes kadastrālās uzmērīšanas dokumentus, norādot iebildumu pamatojumu un pierakstītos iebildumus parakstot;

276.4. ja radušies iebildumi pret zemes kadastrālās uzmērīšanas darbu atbilstību šo noteikumu prasībām, iesniegt iesniegumu (sūdzību) sertificēšanas institūcijā;

276.5. vērsties tiesā robežu strīda gadījumā ar pierobežnieku par esošo vai atjaunoto robežzīmju atrašanos apvidū vai par zemes kadastrālās uzmērīšanas darbu atbilstību šo noteikumu prasībām, vai citos [Civillikumā](http://likumi.lv/ta/id/225418-civillikums) noteiktos gadījumos;

276.6. pieaicināt valsts vai pašvaldības policiju, ja pierobežnieks kavē ierosinātāju mērnieka norādītajā vietā nostiprināt robežzīmi un izveidot kupicu vai ierīkot robežstigu, vai likvidēt robežzīmi;

276.7. robežzīmei izveidot kupicu, ja to var izveidot saskaņā ar šo noteikumu 147. punktu.

277. Ierosinātājam ir šādi pienākumi:

277.1. pēc mērnieka uzaicinājuma nodrošināt viņam piekļuvi uzmērāmajai zemes vienībai vai zemes vienības daļai un piedalīties zemes kadastrālajā uzmērīšanā atbilstoši šo noteikumu prasībām;

277.2. mērnieka norādītajā vietā nostiprināt robežzīmes;

277.3. atbilstoši mērnieka norādījumiem ierīkot robežstigas, likvidēt robežzīmes un pagaidu robežzīmes pēc plānotās meža zemes atmežošanas pabeigšanas apvidū, ja ierosinātājam nav vienošanās ar mērnieku, ka minētos darbus veiks mērnieks;

277.4. kā krietnam un rūpīgam saimniekam saglabāt un uzturēt ierīkoto robežu (robežzīmes un robežstigas), bet, ja robežzīmes ir iznīcinātas, lūgt mērniekam tās atjaunot;

277.5. informēt mērnieku par juridiskiem šķēršļiem darbu izpildei, tai skaitā par ierosināto tiesvedību par uzmērāmās zemes vienības robežām;

277.6. lūgt mērniekam atlikt zemes kadastrālās uzmērīšanas darbus apvidū vismaz trīs darba dienas pirms noteiktā datuma, ja ierosinātājs uz minētajiem darbiem nevar ierasties.

278. Pierobežniekam ir šādas tiesības:

278.1. lūgt mērniekam sniegt informāciju par zemes kadastrālās uzmērīšanas darbiem, kas notiek ar ierosinātāju kopējā robežposmā, to norisi un termiņiem un šo darbu rezultātā sagatavoto dokumentu apliecinātas kopijas, kā arī saņemt atbildi uz rakstiski izteiktajiem iebildumiem un lūgumiem;

278.2. piedalīties zemes kadastrālās uzmērīšanas darbos, kas notiek ar ierosinātāju kopējā robežposmā, ja tas ir paredzēts šajos noteikumos;

278.3. ja radušies iebildumi pret kopējā robežposmā notiekošo zemes kadastrālās uzmērīšanas darbu atbilstību šo noteikumu prasībām, atteikties parakstīt zemes kadastrālās uzmērīšanas dokumentus, norādot iebildumu pamatojumu un pierakstītos iebildumus parakstot;

278.4. ja radušies iebildumi pret kopējā robežposmā notiekošo zemes kadastrālās uzmērīšanas darbu atbilstību šo noteikumu prasībām, iesniegt iesniegumu (sūdzību) sertificēšanas institūcijā;

278.5. vērsties tiesā robežu strīda gadījumā ar ierosinātāju par esošo vai atjaunoto robežzīmju atrašanos apvidū vai par zemes kadastrālās uzmērīšanas darbu atbilstību šo noteikumu prasībām, vai citos [Civillikumā](http://likumi.lv/ta/id/225418-civillikums) noteiktos gadījumos;

278.6. lūgt mērniekam atlikt zemes kadastrālās uzmērīšanas darbus ne vairāk kā vienu reizi.

279. Pierobežniekam ir šādi pienākumi:

[279.1](http://likumi.lv/doc.php?id=243225#n276.1). pēc mērnieka uzaicinājuma nodrošināt viņam piekļuvi zemes vienībai vai zemes vienības daļai, kas robežojas ar uzmērāmo zemes vienību vai zemes vienības daļu;

279.2. nekavēt ierosinātāju robežzīmju nostiprināšanā un kupicas izveidošanā, kā arī robežstigu ierīkošanā vai robežzīmju likvidēšanā, bet piedalīties šajos darbos kopējos robežposmos;

279.3. lūgt mērniekam atlikt zemes kadastrālās uzmērīšanas darbus apvidū vismaz trīs darba dienas pirms noteiktā datuma, ja pierobežnieks uz minētajiem darbiem nevar ierasties;

279.4. 30 kalendāro dienu laikā informēt mērnieku par cita mērnieka pieaicināšanu.

280. Persona, kura mērniekam uzrāda mantojuma apliecību un iesniedz tās atvasinājumu, var iestāties uzsāktā zemes kadastrālās uzmērīšanas procesā ar ierosinātāja vai pierobežnieka tiesībām un pienākumiem.

281. Mērniekam ir šādi pienākumi:

281.1. nodrošināt zemes kadastrālās uzmērīšanas darbu atbilstību [Nekustamā īpašuma valsts kadastra likuma](http://likumi.lv/ta/id/124247-nekustama-ipasuma-valsts-kadastra-likums) un šo noteikumu prasībām;

281.2. 10 darbdienu laikā no rakstveida lūguma saņemšanas sniegt ierosinātājam vai pierobežniekam informāciju par zemes kadastrālās uzmērīšanas darbu norisi un termiņiem un rakstiski atbildēt uz iesniegumā izvirzītajām pretenzijām un lūgumiem;

281.3. iepazīstināt ierosinātāju ar zemes kadastrālās uzmērīšanas rezultātiem;

281.4. atbilstoši pierobežnieka pieprasījumam, izsniegt zemes kadastrālās uzmērīšanas darbu, kas notiek ar ierosinātāju kopējā robežposmā, rezultātā mērnieka sagatavoto dokumentu apliecinātas kopijas;

281.5. paziņot Latvijas Ģeotelpiskās informācijas aģentūrai par zemes kadastrālajā uzmērīšanā konstatētajiem iznīcinātajiem vai bojātajiem valsts ģeodēziskā tīkla punktiem;

281.6. saskaņot zemes vienības noteikšanas vai atjaunošanas darbus un robežpunktu koordinātu datus ar mērnieku, kurš blakus esošajā zemes vienībā nosaka vai atjauno zemes vienības robežas;

281.7. iesniegt Valsts zemes dienesta teritoriālajā struktūrvienībā informāciju par zemes kadastrālajā uzmērīšanā konstatētajām ēkām, kas nav reģistrētas Kadastra informācijas sistēmā, un Kadastra informācijas sistēmā reģistrētām, bet apvidū neesošām ēkām;

281.8. par saviem līdzekļiem labot pieļautās kļūdas zemes kadastrālās uzmērīšanas datos un dokumentos normatīvajos aktos noteiktajā termiņā un kārtībā. Novērst Valsts zemes dienesta teritoriālās struktūrvienības lēmumā par kadastra objekta reģistrāciju vai datu aktualizāciju norādītos atteikuma iemeslus un konstatētās nepilnības, kas saistītas ar mērnieka profesionālo darbību, un atkārtoti iesniegt kadastrālās uzmērīšanas dokumentus Valsts zemes dienestā;

281.9. profesionālos pienākumus pildīt apzinīgi, lietpratīgi un profesionāli. Zemes kadastrālās uzmērīšanas dokumentos uzskatāmi atspoguļot visus zemes kadastrālās uzmērīšanas darbus un zemes kadastrālās uzmērīšanas dokumentus kārtot tā, lai varētu izsekot darbu norisei, gūt skaidru priekšstatu par veiktajiem darbiem, to pamatojumu un rezultātiem;

281.10. zemes robežu strīda izskatīšanas ietvaros iesniegt Valsts zemes dienestam tā pieprasīto informāciju noteiktā termiņā, nepieciešamības gadījumā veicot zemes kadastrālās uzmērīšanas darbus apvidū.

**21. Noslēguma jautājumi**

282. Zemes reformas ietvaros par ierosinātāju šo noteikumu [4. punkta](http://likumi.lv/doc.php?id=243225#p4) izpratnē uzskatāms arī zemes lietotājs, valsts vai vietējā pašvaldība, kurai zeme pieder vai piekrīt, līdz zemes pirmreizējai ierakstīšanai zemesgrāmatā, un tiem ir šajos noteikumos noteiktās tiesības un pienākumi.

283. Pirmreizējo zemes kadastrālo uzmērīšanu mērnieks veic šajos noteikumos noteiktā kārtībā, sagatavojot zemes robežu plānu, situācijas plānu un apgrūtinājumu plānu. Elektronisko zemes kadastrālās uzmērīšanas lietu sagatavo šo noteikumu 262. un 263. punktā noteiktajā kārtībā, izņemot gadījumu, ja nekustamajā īpašumā ietilpstošām zemes vienībām zemes kadastrālā uzmērīšana veikta un zemes kadastrālās uzmērīšanas tehniskā dokumentācija (piemēram, informācija par uzmērīšanā izmantotiem ģeodēziskajiem punktiem, mērījumu dati, aprēķinu rezultāti) sagatavota atsevišķi. Šajā gadījumā zemes kadastrālās uzmērīšanas lietu sagatavo katrai zemes vienībai atsevišķi.

284. Pirmreizējā zemes kadastrālajā uzmērīšanā, pierobežnieku, kuras zemes vienības robežas nav noteiktas, neuzaicina uz robežu apsekošanu un atjaunošanu, bet uzaicina uz robežu noteikšanu.

285. Ja mērnieks, veicot pirmreizējo zemes kadastrālo uzmērīšanu, konstatē robežu neatbilstību un atzīst, ka vismaz viens pierobežnieku zemes robežu plāns ir sagatavots neatbilstoši normatīvo aktu zemes ierādīšanas vai zemes kadastrālās uzmērīšanas jomā prasībām, mērnieks veic robežu neatbilstības novēršanu šajos noteikumos noteiktajā kārtībā, atjaunojot un nosakot robežu atbilstoši tiem plāniem, ko mērnieks atzinis par pareiziem.

286. Ja mērnieks, veicot pirmreizējo zemes kadastrālo uzmērīšanu robežpunktā, konstatē robežu neatbilstību un atzīst, ka neviens no pierobežnieku zemes robežu plāniem nav sagatavots atbilstoši normatīvo aktu zemes ierādīšanas vai zemes kadastrālās uzmērīšanas jomā prasībām, mērnieks veic robežu neatbilstības novēršanu šajos noteikumos noteiktajā kārtībā, ievērojot šo noteikumu 108.3, 108.4., 108.5. 108.6. un 108.7. apakšpunktā minētos robežas neatbilstības novēršanas principus.

287. Ja mērnieks, veicot pirmreizējo zemes kadastrālo uzmērīšanu, konstatē, ka robežojošās zemes vienības zemes robežu plāns neatbilst uzmērāmās zemes vienības robežas noteikšanas tiesiskā pamatojuma dokumenta grafiskajam pielikumam, bet starp ierosinātāju un pierobežnieku nepastāv strīds par robežu novietojumu, mērnieks sagatavo precizētu grafisko pielikumu un izsniedz to ierosinātājam iesniegšanai pašvaldībā saskaņošanai. Ja ierosinātājs ir valsts, mērnieks precizēto grafisko pielikumu iesniedz Valsts zemes dienestam kadastra kartes telpisko datu precizēšanai.

288. Ja ierosinātājs ir fiziska vai juridiska persona, pirmreizējo zemes kadastrālo uzmērīšanu mērnieks veic, pamatojoties uz vienu no šādiem ierosinātāja iesniegtajiem robežas noteikšanas tiesiskā pamatojuma dokumentiem:

288.1. kompetentās institūcijas lēmumu (oriģinālu vai tā atvasinājumu) par zemes piešķiršanu lietošanā vai par īpašuma tiesību atjaunošanu (atzīšanu) un grafisko pielikumu vai, ja minētajam lēmumam nav pievienots grafiskais pielikums, tad zemes vienības robežu noteikšanai mērnieks izmanto šo noteikumu [27. punktā](http://likumi.lv/doc.php?id=243225#p22) noteiktos no Valsts zemes dienesta saņemtos kadastra kartes telpiskos datus par reģistrēto objektu;

288.2. tiesas nolēmuma norakstu (oriģinālu vai tā atvasinājumu) ar grafisko pielikumu, kurā attēlota zemes vienības projektētā robeža. Ja tiesas nolēmumam nav grafiskā pielikuma, papildus iesniedz vienu no šādiem dokumentiem:

[288.2](http://likumi.lv/doc.php?id=243225#piel282.2).[1.](http://likumi.lv/doc.php?id=243225#piel1) pilsētas zemes komisijas apstiprinātu grafisko pielikumu – ja zeme atrodas pilsētā;

288.2.2. vietējās pašvaldības lēmumu (oriģinālu vai tā atvasinājumu) par zemes vienības robežu un platības precizēšanu ar grafisko pielikumu – ja zeme atrodas lauku apvidos;

[288.2](http://likumi.lv/doc.php?id=243225#piel282.2).[3.](http://likumi.lv/doc.php?id=243225#piel3) Centrālās zemes komisijas apstiprinātu grafisko pielikumu – ja ir pārsūdzēts Centrālās zemes komisijas lēmums par īpašuma tiesību atjaunošanu (atzīšanu) uz zemi zemes reformas pabeigšanai;

288.3. vietējās pašvaldības izsniegtu izziņu, kurā norādīts, ka fiziskā persona maksā nekustamā īpašuma nodokli par tās faktiskajā lietošanā esošo zemi lauku apvidos un ka par šo zemi nepastāv strīds, un kurai pievienots faktiskajā lietošanā esošās zemes vienības grafiskais pielikums ar norādītu kadastra apzīmējumu, ja pēc pagasta zemes komisijas darbības izbeigšanas konstatēts, ka ne pagasta pašvaldība, ne pagasta zemes komisija likumā noteiktajā kārtībā nav pieņēmusi lēmumu par zemes piešķiršanu pastāvīgā lietošanā fiziskajai personai, kuras faktiskajā lietošanā atrodas zeme.

289. Ja ierosinātājs ir vietējā pašvaldība, pirmreizējo zemes kadastrālo uzmērīšanu mērnieks veic, pamatojoties uz vienu no šādiem ierosinātāja iesniegtajiem dokumentiem:

289.1. vietējās pašvaldības lēmumu (oriģinālu vai tā atvasinājumu) par zemes piekritību vai piederību vietējai pašvaldībai un grafisko pielikumu;

289.2. iesniegumu, līguma vai līgumam pievienotās tehniskās specifikācijas (darba uzdevuma) oriģinālu vai atvasinājumu par konkrētiem veicamajiem zemes kadastrālās uzmērīšanas darbiem, norādot Ministru kabineta rīkojumu par zemes nodošanu pašvaldības īpašumā (Ministru kabineta rīkojuma datumu, numuru, kā arī konkrēto normu, uz kuras pamata zemi nodod pašvaldības īpašumā). Zemes vienības robežas noteikšanai mērnieks izmanto šo noteikumu [27. punktā](http://likumi.lv/doc.php?id=243225#p22) noteiktos no Valsts zemes dienesta saņemtos kadastra kartes telpiskos datus par reģistrēto objektu;

289.3. vietējās pašvaldības lēmumu par rezerves zemes fondā ieskaitīto vai īpašuma tiesību atjaunošanai neizmantoto zemes vienību uzmērīšanu un grafisko pielikumu vai tās attiecīgu iesniegumu ar lūgumu veikt zemes kadastrālo uzmērīšanu atbilstoši kadastra datiem;

289.4. par zemes vienībā, kas piekrīt vietējai pašvaldībai tās administratīvajā teritorijā saskaņā ar Zemes pārvaldības likuma 17. panta sesto daļu – vietējās pašvaldības lēmumu par zemes vienības ierakstīšanu zemesgrāmatā un grafisko pielikumu.

290. Ja ierosinātājs ir valsts, pirmreizējo zemes kadastrālo uzmērīšanu mērnieks veic, pamatojoties uz kompetentās institūcijas iesniegumu, līguma vai līgumam pievienotās tehniskās specifikācijas (darba uzdevuma) oriģinālu vai atvasinājumu par konkrētiem veicamajiem zemes kadastrālās uzmērīšanas darbiem, norādot Ministru kabineta rīkojumu par zemes piekritību vai piederību valstij (Ministru kabineta rīkojuma datumu, numuru, kā arī konkrēto punktu vai apakšpunktu, uz kura pamata zeme ir atzīstama par piekritīgu vai piederīgu valstij). Zemes vienības robežas noteikšanai mērnieks izmanto šo noteikumu [27. punktā](http://likumi.lv/doc.php?id=243225#p22) noteiktos no Valsts zemes dienesta saņemtos kadastra kartes telpiskos datus par reģistrēto objektu. Ja pēc Ministru kabineta rīkojuma izdošanas paredzēta zemes vienību apvienošana vai sadalīšana, papildus iesniedzams vietējās pašvaldības lēmums ar grafisko pielikumu par zemes vienību apvienošanu vai sadalīšanu.

291. Veicot pirmreizējo zemes kadastrālo uzmērīšanu, mērnieks vai komersants papildus pieprasa, saņem un izmanto šādu informāciju:

291.1. no Valsts autoceļu reģistra – dokumentu par autoceļu iedalījumu, nosaukumiem, tehniskajām kategorijām, ceļu zemes nodalījuma joslu un ceļa aizsargjoslu parametriem;

291.2. no publiskās dzelzceļa infrastruktūras pārvaldītāja – dokumentu par dzelzceļa zemes nodalījuma joslu.

292. Veicot pirmreizējo zemes kadastrālo uzmērīšanu, mērnieks izvērtē zemes vienības platību. Ja konstatē platību atšķirību, kas pārsniedz šo noteikumu [198. punktā](http://likumi.lv/doc.php?id=243225#p188) norādīto, mērnieks sagatavo zemes robežu plāna projektu un pavadvēstuli par konstatēto pieļaujamo platību atšķirību un nosūta ierosinātājam tālākai iesniegšanai vietējā pašvaldībā precizējoša lēmuma pieņemšanai.

293. Šo noteikumu [289. un](http://likumi.lv/doc.php?id=243225#p283) [290. punktā](http://likumi.lv/doc.php?id=243225#p284) minētajos gadījumos mērnieks neaprēķina šo noteikumu [198. punktā](http://likumi.lv/doc.php?id=243225#p188) minēto pieļaujamo platību atšķirību.

294. Mērnieks iesniedz Valsts zemes dienesta teritoriālās struktūrvienības zemes robežu strīdu komisijā pieteikumu atbilstoši normatīvajiem aktiem zemes robežu strīdu komisijas darbības jomā.

295. Ja, veicot zemes vienības pirmreizējo kadastrālo uzmērīšanu, ierosinātājs vai pierobežnieks iebilst:

295.1. pret noteiktajām robežām un neparaksta zemes robežas noteikšanas aktu mērnieks sagatavo iebildumu aktu (šo noteikumu [21. pielikums](http://likumi.lv/doc.php?id=243225#piel23));

295.2. pret apsekošanas, atjaunošanas vai robežas neatbilstības novēršanas aktos norādītajiem faktiem un tos neparaksta, mērnieks pārtrauc zemes kadastrālo uzmērīšanu.

296. Mērnieks šo noteikumu 295. punktā minēto iebildumu aktu kopā ar pieteikumu iesniedz Valsts zemes dienesta teritoriālās struktūrvienības zemes robežu strīdu komisijā atbilstoši normatīvajiem aktiem zemes robežu strīdu komisijas darbības jomā, bet elektroniski sagatavotu aktu vai apliecinātu akta kopiju nosūta ierosinātājam un pierobežniekam. Līdz zemes robežu strīda atrisināšanai zemes kadastrālo uzmērīšanu neveic.

297. Pēc zemes robežu strīda atrisināšanas šo noteikumu 295. punktā noteiktajos gadījumos, mērnieks turpina zemes kadastrālo uzmērīšanu, pamatojoties uz spēkā esošu, neapstrīdamu un nepārsūdzamu dokumentu (tiesas nolēmums, personu vienošanās), kas atrisina zemes robežu strīdu.

298. Šo noteikumu [288.2](http://likumi.lv/doc.php?id=243225#piel282.2). apakšpunktā minētajā gadījumā grafisko pielikumu sagatavo uz ortofotokartes vai cita kartogrāfiskā materiāla mērogā 1:2000, 1:10000, kas savietota ar Kadastra informācijas sistēmas datiem. Grafisko pielikumu saskaņo ar personu, kurai ar tiesas nolēmumu ir atjaunotas īpašuma tiesības uz zemi.

299. Uzmērot zemes vienību, kuras zemes robežu plānā ir attēlota zemes platība ar norādi "Cits zemes lietojums", mērnieks, pieprasot kadastra informāciju, lūdz veikt pirmsreģistrāciju un piešķirt minētajai zemes platībai un atlikušajai zemes vienības platībai kadastra apzīmējumu. Zemes platībai ar norādi "Cits zemes lietojums" zemes robežu plānu, situācijas plānu un apgrūtinājumu plānu nesagatavo. Uzmērot zemes vienību, robežposmu, kas robežojas ar šādu zemes platību, nostiprina ar robežzīmēm robežas atjaunošanas procesā. Veicot kamerālo pārzīmēšanu šo noteikumu [18. nodaļā](http://likumi.lv/doc.php?id=243225#n18) minētajos gadījumos, platību ar norādi "Cits zemes lietojums" un tā kontūras zemes vienībā saglabā.

300. Šo noteikumu [299. punktu](http://likumi.lv/doc.php?id=243225#p295) nepiemēro un, uzmērot zemes vienību, platību ar norādi "Cits zemes lietojums" elektropārvades līnijai caur mežu, gāzes vai naftas vadam, meliorācijas grāvim vai citam lineāram situācijas elementam (izņemot valsts autoceļus un pašvaldības ceļus) atbilstoši ierosinātāja pieprasījumam ieskaita zemes vienības platībā, ja ir saņemts attiecīgā objekta (kura uzturēšanai izdalīta platība ar norādi "Cits zemes lietojums") īpašnieka vai tiesiskā valdītāja saskaņojums. Nepieciešamības gadījumā platības ar norādi "Cits zemes lietojums" robežu nostiprina ar robežzīmēm robežas atjaunošanas procesā.

301. Platību ar norādi "Cits zemes lietojums" mērnieks var iekļaut zemes vienības platībā vai no tās izdalīt arī atsevišķu zemes kadastrālās uzmērīšanas darbu rezultātā, piemērojot šo noteikumu 8. punktā minēto principu un neizpildot zemes kadastrālās uzmērīšanas darbus apvidū.

302. Veicot instrumentālo uzmērīšanu, robežpunktu un pa situācijas elementiem noteikto robežu koordinātu atšķirība, kas pārsniedz šajos noteikumos minēto, var veidoties, ja iepriekšējā kadastrālajā uzmērīšanā izmantoti vietējā ģeodēziskā tīkla punkti, kas neatbilst precizitātes prasībām datu iegūšanai izmantoto tehnoloģisko nepilnību dēļ. Šajā gadījumā mērnieks risina robežu neatbilstību un zemes kadastrālās uzmērīšanas dokumenti, kas sagatavoti, balstoties uz minētajiem vietējā ģeodēziskā tīkla punktiem, uzskatāmi par atbilstošiem normatīvo aktu prasībām.

303. Par veikto zemes kadastrālās uzmērīšanas darbu atbilstību normatīvo aktu prasībām zemes kadastrālās uzmērīšanas jomā pilnībā atbild mērnieks, tai skaitā par darbiem, kurus līdz Ministru kabineta 2011. gada 27. decembra noteikumu Nr. 1019 "Zemes kadastrālās uzmērīšanas noteikumi" spēkā stāšanās dienai viņš izpildīja kā komersanta (kam izsniegta licence) vai citas institūcijas nodarbinātais, ja mērnieks turpina savu profesionālo darbību, pamatojoties uz izsniegto sertifikātu zemes kadastrālās uzmērīšanas darbu veikšanai.

304. Pirms šo noteikumu spēkā stāšanās sagatavotos zemes kadastrālās uzmērīšanas dokumentus var iesniegt reģistrācijai Valsts zemes dienesta teritoriālajā struktūrvienībā, kamēr ir derīga kadastra informācija, uz kuras pamata sagatavoti minētie dokumenti.

305. Zemes kadastrālās uzmērīšana, kas ir uzsākta atbilstoši Ministru kabineta 2011. gada 27. decembra noteikumiem Nr. 1019 "Zemes kadastrālās uzmērīšanas noteikumi", pabeidz atbilstoši minēto noteikumu prasībām.

306. Atzīt par spēku zaudējušiem Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi" (Latvijas Vēstnesis, 2012, 15. nr.; 2014, 41., 257. nr.; 2018, 73. nr.).

307. Noteikumi stājas spēkā trīs mēnešus pēc to pieņemšanas.

308. Šo noteikumu 6. nodaļa un [10. pielikums](https://likumi.lv/doc.php?id=246998#piel1) stājas spēkā sešus mēnešus pēc šo noteikumu pieņemšanas.Līdz šo noteikumu 6. nodaļas un 10. pielikuma spēkā stāšanās dienai robežzīmes noformē atbilstoši Ministru kabineta 2011. gada 27. decembra noteikumiem Nr. 1019 "Zemes kadastrālās uzmērīšanas noteikumi".

Ministru prezidents Arturs Krišjānis Kariņš

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs